url: =Conference leh Mission ki ukzia(Sandan) ~ MUC\nConference leh Mission ki ukzia(Sandan)\nAdmin 11:43:00 AM Articles, Conference Pianna thu\nDear Zomi SDA laisim mimal,\nZomi SDA sungah I buaipih Mission leh Conference ki ukzia mah bulphuh in kei sanzia tawm hong at ing. I mel I sa ki sutna a omloh mah bangin I lungsim puak zia, thu piang khat tung I lak zia, I san zia, leh I veizia pen kibang thei hetlo pah lian hi. Nang zong na tha hat na nong at mah bang in, kei zong ka tha hat na hong at hing.\nCONFERENCE LEH MISSION NASEM MASATE\nA beisa kum 10 lai pan en toto leng conference deih te I hihi. Tua hunlai a kipan conference ki ukzia tawh ana kalsuan thei hi leng Zomi SDA mipil misiam tampi te in Topa’ na ei mun ei mual ah asem ding ki tam mahmah tuam dingin ka um hi. Asem nuam tampi te zong Karen te thu tuamtuam vai hawm na hangin asem lo kitam zaw a, ana ki pan ma sasa te zong aciangciang in lungkim lohna tampi I’ zak zong om tham hi. Laitan sang nei a nasem lutkha sunte zong hong pah tawi sak loh ban ah akiu ah zepin akoih det uh zong zadah mahmah ing. Sang kahkah a laitan sangpi I hanciam na pen mite nuai ah I om nop loh na zong kihel hi. Dinmun leh na lianpi sep nopna, sum lut zong akhom a atam zawk nang mah hi pi pen lel hiven. I deih laitan sang I ngah khit tehh tua tawh kituak dinmun ingah loh na in nasep loh na tawh kizom paisuak hi lel hi ve hang. A thulu tuam (pau lap) dang I’ bulh nuam zongin tua mun mah I tung veve ding hi.\nCONFERENCE LEH MISSION NASEMTE\nPan mun deihluatna tawh conference ana pan kha ten panmun sang angah uhteh hong lungkim ngei uh a athu mit ngei cih I net sunga lai kikhah te lak pan I sim khin zo hi. Conference cih limlim adeih taktak ten I ngah ma teng kuakua in makai in, ei hong ki thudot (hong ki thudot kei leh pil I kisa phial zong tua pilna kizang theilo maw, kisam lo maw hikha ding hi, or tua pilna sangin a sangzaw na om man zong hi) kei phial zongin panpih kha ding hi. A panpih zong tampi om hi hang. Tu laitak a mission sunga Pasian na sem atam zaw in conference deih hi. Amau mun pan a ngah uh ahi mission sungah akhasum uh leh hamphatna tuamtuam te( benefits) MAC in apiak zawh leh bek ki hei ding cih thu hin, tua zong ahamsa mahmah khat hi sa ing. MAC dinmun pen amau ngaih sut dan hilo, atuam vilvel a kikhen suak sawm lah ki hi sam lo, makai hoih Section , Union, Division ah panmun hong let ding uh a ki ngak hi zel in kalsuan zia ding bel a baih lo phot ding mah hi. Deih na pi hong panpih ngamlo na khat ah zong abeisa conference hanciam na abat ding adah uh hi. Kipan ding ci in nung tawlh ngei mawk ihih man zong hi. Tua lai hun in makai te lungsim tawh kita (nungzui) hi in makai te hong bing khawlcip tehh mipi in agu teng pua in ek nusiat in hong ki nusia ngei hi.\nMAC te conference deihzia bel tulai tak a MUM makaite lungsim puak zia tawh kalsuan nuam lo cih hi phot hi. Policy leh Manual nei ihih tehh tua tawh kalsuan ding mah thupi aki sa tentan hi. MUM ten policy leh manual bang in na sem leh MAC cih aom nai lo thei ding hi. Zomi laitan sang tampi te hong zatsak loh man, college hong piak loh man, panmun deih man hi masa lo zaw in, MUM in alungsim thusuak bangin asep nopna khutnuai ah , pingpei bang a hong pei mang na vuah sialpi guah thuak a kithuak nuam lo, om nuam lo cih hi. Gulfan tektek kawlpi hong pai lai in sabuai bem ah gawm khawm het lo ban ah ama vai khak dan lian in zong UMM in na hong sem lian lo mawk ahih manin tulai makai te um zo non lo, muang zo non lo cih hi mawk in tua kikal ah uptheih kik nang, muan theih kik nang pen hun la tadih phot ding mah hi.\nTua tehh MAC pen alangpang atam zaw ngaihsutna tawh kileh bulh in makai tawh kiding hi lo zaw in mipi deihna, ngaihsutna, kalsuan nopna tawh hong tunpih ding, aphul khia ding in makai kiguan ki hi zaw hi. Hih thu hangin MAC Chairman leh Vice-Chairman pa bekbek bulphuh in laidal hawm thawh bawl het lo in zumkong ah hong phah uh hi. MAC mipi pen “ngaihsutnalungsim pua tuuhon” ahih lam mission ten theibaih le uh cin I buai nang thu om zenzen lo in, tutan vei zong theithei lo lai na hih uh leh hih lai tawh hong theisak phapha ing.\nCONFERENCE LEH ALANGPANGTE\nMAC abei nang avai hawm mitawm no bek om in, tua teng lah tulian in adeih uh panmun te len in nuam asak pen hun uh cih ding hi. Panmun sang ut a tua tawh kituak ding khalam picinna leh laitan kician mel anei lo Penglam’ suangtat sat ngam te ading hun hoih laitak cih ding hi, MAC gen siat pi in gen sia ding hanciam mahmah ding cih ataw phah (aim, motto,pledge) hi nong aive. MAC om zenzen kei leh amau te tua tutphah ngah lo ding cih telcian henla, MAC abei na ding cih thadah, a tha hat semsem nang in a panpih sim ding kim lai. Conference ngah leng puanlom zial a ciahpah sawm mawk uh hiam?\nCONFERENCE LEH LEMTUAH PUTE\nConference leh Mission ki telkhialhna lemtuah ding deihsak na tawh hong hanciam om-a amau deihna uh tawh hong kuan uh ahih mah bangin adeih na uh atun loh tehh gen sia nuam leuleu cih zong thukhat hisa ing. Pinlone, Kawlpi biakinn dong pawlpi buaina vai hong lunghihmawh a kinei Division lutang pi Gulfan na ngawnn in sabuai bem (thuman bulphuha kideihdan na aom theilo) ah thu kikupna hong neih pih loh nungsang thumanna tawh thu aluang thei loh ding mah ahi hi.\nCONFERENCEN LEH I’MAKAI PITE\nHih thu teng zia zua kawmkal ah pawlpi mi te hong it takpi a, i muan na tawh I kut MAC makai kician I neih zong alungdam huai mahmah Topa hong vaihawm sak na hi. Innvai lovai tampi te nusia in, a kipiak na vuah apumpi, alungsim bek tham lo a neih sa uh tawh hong huai, hong van, hong makaih uh ahih manin zong eite deih conference ngah zoding hi hang. Makaite thong kiat theih theih nang laidal tampi aki phah te zong Topa in dik sa lo ahih manin amau te deihna tangtung lo hi. Topa min leh a it uh I minam ading in a zat khiat na khempeuh te I biak Pasian mah in hong dip sak kik henla, Topa minthan na kilat khiat nang hong hi taa hen. Amen.\nCONFERENCE LEH MINAM\nMinam itna gen ding hi leng Moses mah phawk masa ciat tek ding in hong um ing. Sila dinmun tawh Egypt gam ah aki theh thang Israel suan leh khak te,ami pih te lainat na tawh gawm tuah a hotkhiat theih nang in amite navil hi. Minam it luatna hangin Egypt te bang va that kha liang hi.Lai Siangtho sungah Moses mithah khak na ah kua khial zaw cih at lo in Moses in ami pih pa a kibawl siat ensan cih ciang bek kigelh hi. MAC te hong langpan Zomi ka it aci te lungsim tawh ki leh bulh sitset sa mawk ing. Moses khan lai in Egypt gam pen leitung bup ah atha hatpen gam (tu lai hun hileh America dan mah ) hi in, tua gam lianbel ah kumpi suak theih ding kimlai ami nam itna lian lua mahmah ahih manin tua tokhom nusia in aminam hotkhiat na ding tawh hong laih hiau hi. Pasian leh na mipih na itna hang in thong kiat theih nang dinmun na tung ngei hiam sanggam? Minam na itna hangin bang tak suplawh ngei na hiam? Minam vai neu sek leng ei Zomi sung pan zong SDA ki tawm mahmah a, tua sung pan conference adeih te utna, deihna na I panpih zawh kei leh akhak tan ding in na hong sem mawk na hiam? Na topa leh na minam ki kelkit na om phial ahiam? Gen ding in pan leng thu sau mahmah huam ding hi.\nAdiakdiak in gamdang apaikhia ten innlam kingai in ki lunghih mawh ciata, I mi pih leh I gam itna om/khang sansan hi. Hih mun ah asung ah(innlam ) a aom, apua pial lo te sangin I itna liangzaw thei lo in, pusuak khin cihteh nusiatna hi khin zo hi. Pusuah na bel ahang tek tawh ahi phial zong in tua te I paulap hi lel hi. Minam it mahmah dan in iki neih khem hang in Karen te ulian/makai sep tawntung ding ngim na vuah tha vapiak ke ding hi zenzen lo in, ami nam itna, kep cingna te uh et tehh huai bek hi. Kawlgam a ding in Karen te pen SDA pawlpi sungah na suak(lut) masa/na bul zaw uh ahih manin amau cih bang bang pen zuih ding hanciam sawmna pen hai na hi. Tu laitak ei Christian aki ci te Topa Zeisu pen Israel minam in leitung ah hong khankhiat na siksan in Israel te I pi et lai hiam? I zah tak lai hiam? Amau cih bang bang I zui hiam? Karen’ taw iliah ding kul na sa lai hiam(being first converted)?\nCONFERENCE LEH GUPNA\nPasian min tawh nasep na khempeuh, na thuakna khempeuh Pasian ading in santham cing hi. Zeisu I san khit nak leh I sepding tavuan, I maban leh I thaman cih te pen zingsang tunga lokuan\npa, sun a lokuanpa, leh nitak a lokuan pa thu hilh na tung tawn in zong hilh cian na aom khin hi. Topa sung ah I om khit nak leh Topa thu tawh thu piang te I sit tel dinga, aki tuak lo aom leh akua akua ci lo in I zuih loh bek lo, amawhna uh I pulak khiat ding hi. Hotkhiatna in Topa’a hi. SDA theology ah SDA te bek mah in gupna ngah ding cih ka sin kha ngei kei a, zong ka sim kha ngei kei hi. M leh C kilung tuak loh na siksan in Gupna vai dong akam pau mission te thu ka ngaih sut khak the Gupna ticket a zuak ngei Pope I sawltak Tetzel bang hong phawk sak uh e.\nSDA LEH GOSPEL THU\nKawlgam SDA tangthu sungah Lungdamna thu ulian te tung pulak theihna tutung bek mah in atangko pan hi hang. MAC abei theihtheih nang laidal te kumpi tung hong phah uh tehh alang alang in thusun hong kul a, ulian tampi te tung thupha puak ki hi gige hi. Thusia kawmkal ah thupha a hong laih sak I Topa tung lungdam hang. Buai na om zenzen kei leh agen ngam ngei lo, gending a zong angaih sun ngei bek lo mission sia te lungsim siatna, hoih lohna pulak kimlai. Pr Kip pen a et tehh huai na khat ah Ygn a om/teng eimi ulian khempeuh tung lungdamna thu apuak lam zangei ing, tua lo teng bel ahi cipi(mikhiatnang in zum lai at zia dingthudong in apai bel om tuak ven).\nLai at ding pen hamsa ka sak na ah Zolai gualh zia siam lo ka hih manin asim mimal a ding in zong ka deihna takpi nong telsak loh ding uh ka dah hi. At ding cih tehh zong aki tel khial eiteng pen citawm mahmah ihih kawmkal ah I ki cih gamgam ding zong hamsa sim tham hi. No zong tua te awlmawh lo a at na hih uh tehh ken zong bang at loh na tuan ding ci in kei leh kei zong tha kipia kawm sa in kong at hi. Hun ngah na leh veina tawh kizui in zong hong at zelzel ding hing.\nKhup Sian Muang


timestamp: atn

url: =Lungdambawl le Gupna bukim ~ Rev. San Cung Nung :: ZOMI DAILY\nposted on 25 December 2015 at 9:12 am Lomkholna: Article, Biakna, Christmas\nThu um mi paw/khatte’n Lai Siangtho sungah Lungdambawl (Christmas) cih kammal om lo ahih manin bawl ding hi lo hi, a baw/te zong khial hi, ci uh hi. Ahi zongin i hih khempeuh Lai Siangtho sungah a omkim hi tuan lo hi. Gentehna in, sehsuah piak ding pen a piak nop kei uh leh Thuciam lui thu hi, Thuciam thak sungah om lo hi ci uh hi. Bangbang hi taleh “Lungdambawl” a tangthu sut nawn loin leitung mite adingin phattuamna bang om hiam, cih tawmkhat kikum ding hi hang.\nLungdambawl pen kha, lungsim le pumpi Gupna bukim i ngahna hi. Lung-dambawl a ni sangin a mi thupizaw a, a pawl sangin amah (Jesu) up ding thupizaw hi. Vantungmite in Jesu hong suah ciangin Nakpi Nuamna thu ka hong puak uh hi, a cih pen Gumpa Khris ahi hi.\nA. Khalam gupkhiatna\nAdam hangin mi khempeuh mawh khin a, Pasian maipha tawh kigamla hi (Rom.3:23; 5:12). Mawhna hangin mihingte Pasian tawh kikhen a, tawntung nuntakna kitaan khin zo hi. Lai Siangtho in “Mawhna’ thaman in sihna hi” (Rom.6:23a) ci hi. Ahi zongin Jesu in leitung mite khempeuh gum dingin hong paisuk a, amah a um mite tungah gupna le tawntung nuntakna letsong hong pia hi (Rom.6:23b; Efe.2:8-9).Tuapen Lungdamna thu kici hi.\nJesu in, “Mizawngte kiangah Lung-damna thu zaksak dingin Pasian in kei sathau hong nilh zo hi” ci hi (Lk.4:18). Mi-zawng a cih ciangin ci le sa zawnna le kha-lam zawnna gen hi. Jesu hong suah ciangin vantung mite in mizawng tuucingte tungah a masapenin na tangko uh hi (Luk.2:10). Jesu leitung a nuntak lai-in ama i nungzuite le thu-urn mite pen mihau le mipilte hi lo hi, mizawng daipam micimawhte le mawh-neite ahi hi.\nJesu in “Mizawng note in thupha na ngah ding uh hi. Banghang cih leh Pasian gam in (Lk.6:20) ci hi. Khalamah a zawngkhalte, khalam mittawte gum dingin Jesu hong pai ahi hi. Khalam tawntung nuntakna ngah ding pen nadangte sangin thupipen hi. Jesu in sihna a uk dawimangpa ukna sung panin ahi zongin, tawntung sihna a kihta mite suahtakna a ngah theih nading ahi zongin naupang bangin si le sa tawh hong piang a, singlamteh tungah sihna thuak hi (Hb.2:14-15)ci hi. Tua ahih manin kha gupna le tawntung nuntakna pen Jesu upna hangin kingah thei to hi. Halleujah!\nB. Lungsim gimna pan gupkhiatna\nJesu in i kha hong gupkhia bek hi loin lungsim kitamzante, lungsim kiniamkhiatte, lungkham sinkham mite le gualleIhna a thuak mite lungnop suahtakna a ngah theih nadingin hong pai ahi hi (Lk.4:- 18). A pualam liamnate sangin sunglam liamna dam ding haksazaw hi. Lungsim vangik puak zawhlohna, lunggim-luatna, sinkham luatnate hangin sikhang zunkhum sikhum le lungtang natnate suaksak thei hi. Hi bang natnate pen Iungno a om hi peuhmah lo hi. Ahi zongin tua bang natnate Jesu bek in damsak thei, lungnop suahtak na pia thei hi.\nZakkhias siahdongte ukpa pen hau mahmah napi’n a lungsim suakta lo ahih manin Jesu tawh kimu dingin hanciam hi. A kimuh uh ciangin Zakkhias in a lungsim sung a om khempeuh Jesu khephungah sungkhia zihziah hi.\nSuahtakna ngah bek tham loin Jesu in, “Hih pa in Abraham’ tapa ahih manin to ni-in hih inn sungah gupna tung hi” ci hi (Lk.19:9). Biakna makai hihna tawh a kihencip a lunggim khia mahmah Nikodemas zong a suahtak theih nadingin zan laitakin Jesu kiangah pai hi. Jesu in tuapa nihvei suakkik dingin a gen ciangin a lungkham semsem hi. Jesu in mihing Tapa urn in, tawntung nuntakna na ngah ding hi. A um lo mite in to-in thukhenna a thuak zo uh hi, ci hi (Jn.3:1-18). Na lungsim suahtakna le gupna na ngah theih nading Jesu urn in. Na suakta taktak ding hi. Khris in hong suaktasak hi (Ga1.5:1). Hallelujah!\nC. Pumpi gupkhiatna\nJesu in pumpi zawngkhalte, cina mite damsak dingin leitungah hong pai hi. Leitungah mawhna a lut ciangin sihna le natna in mihingte tungah zuipah lian hi. Jesu leitung ah a om lai-in mite tungah lungdamna thuhilhna (teaching), thugenna (preaching) le cinate damsakna (healing) semkhia hi (Mt. 9:35).\nTua ahih manin gupna sungah khalam le lungsimlam gupna bek tham loin pumpi cidamna zong kihel hi. Damlo mite’ Jesu kiang a tun uh ciangin Jesu in damsak hi. Jesu singlamteh tungah liamna a thuakna pen pumpi natna pan dam nading ahi hi (Isa.53:5; 1Pit.2:24). Late sungah “Ka mawhna khempeuh hong maisak a, ka natna khempeuh hong damsak hi” ci hi (Lt.103:4). Hih munch mawhmaisakna le cidamna genthuah hi. Jesu Khris sisan luanna hangin mawhmaisakna kingah a, a liamna hangin natnate panin damna kingah hi. Tua bek tham loin hamsiatna le zawngkhalna pan hong honkhia hi (Ga1.3: 13; 2Kor8:9).\nKhangto thei lo dingin hamsiatna, a khangkhang a i tuahkhak hamsiatna panin Jesu in hong honkhia hi. Lungsim nopsakna le cidamna Jesu sungah om hi. Jesu in tua nate zatang bangin a tuamin hong pia tuan lo hi. Amah ngiat pen hong damsakpa hi a, Damna Pasian (Pai.15:26) ahi hi. Nopsakna hi a, Nopsakna Kumpi (Isai.9:6) ahi hi. Tangthu bekin thei loin cidam nadingin na saang inla urn in. Pasian kammal pen khial thei lo hi.\nLungdambawl le Gammial nasepna (Mission)\nLungdambawl pen Pasian in leitung ah a Tapa Jesu hong piakna hangin a piang ahi hi. Pasian in khuamial gamsung pan hong honkhia a, (K0/.1:13)a Tapa Jesu a urn mite gupkhiatna le tawntung nuntakna a khawnkhongin hong pia hi (Jn.3: 16; Rom.6:23b; Efe.2:8-9;). Jesu hong suah tak ciangin vantung mite in “Nakpi nuamna thu kong zasak ding hi. Tuni-in David khua ah Topa Khris ahi hong Gumpa in note adingin a suak zo hi” ci hi (Lk.2:10- 11). Pasian in leitung gammial sungah khuavak tangsak dingin Gumpa Jesu hong sawl hi.\nTua ahih manin gammial nasem a masapen in Pasian hi a, gammial nasepna zong Pasian ahi hi. Khuamial gam sungah dawimangpa hencipna a thuakte adingin Jesu Khris pen ‘nuntakna khuavak” ahi hi (Jn.8:12). Jesu in, “Keimah in leitung khuavak ka hi hi” a ci hi (Jn.8:12; 1:4). A urn mite khuamial sungah om nawn loin khuavak sungah a nungta uh hi. Tua ahih Lungdamnathu hangin America gam panin Adoniram Judson in gammial ahi Kawlgam ah hong pai-in a nuntakna hong pia hi.\nZomite adingin Arthur Carson in Hakha dong paito vingvengin Lungdamnathu genin a nuntakna pia hi. J.H. Cope topa in Tedim gam ah Lungdamnathu hong puak bek tham loin Zolai zong hong bawlsak lai hi. Sangmang Carson le Cope topa in gammial nasepna ah a nuntaknate pia in Hakha ah a luang kiphum hi. Banghang cih leh “Itna” hang bek ahi hi.\nZomite in Lungdamnathu hangin dawimangpa hamsiatna le hencipna pan gupna ngah a, khuavak sungah nungta-in Ieitungbupah kizel thei to hi. Hih thu mangngilh het kei ni. Tuhun Khristiante in gammial nasepna ah bang piakhia ihihiam? Tua ahih clangin Lungdambawl pen thu urn lo mite tungah Lungdamna Thu tangkona hun hoihpen ahi hi.\nAnnek tuidawn adingin sum bangzah bei ngam cih sangin khuamial gam sungah a kihencip mihing bangzah tungah gupna bucing, Lungdamnathu tangko thei a, mi bangzah in Jesu Honpa le Topa in sang thei hiam cih thupizaw hi.\nAnnek tuidawn adingin sum bangzah bei ngam cih sangin khuamial gam sungah a kihencip mihing bangzah tungah gupna bucing, Lungdamnathu tangko thei a, mi bangzah in Jesu Honpa le Topa in sang thei hiam cih thupizaw hi.Nisuahna gam lam panin mipilte in Jesu suahna mun thei loin kumpi Herod a dot uh teh kumpipa in siampite le lai-theite dong hi.\nTuate in Jesu pen Judah gam Bethlehem khua ah suak ding, ci-in kamsangte genkholhna gen uh hi (Mt.2:6). Siampi le laitheite in Jesu suah na ding mun thei mahmah napi’n Jesu urn lo uh hi. Jesu sing- lamteh tungah a sih dongnialzen uh hi. Bangzahtakin hehpihhuai hiam? A thu telluat sangin A mi up ding thupizaw hi. Jesu sungah GUPNA BUKIM om hi. Neih ding sawm inla a thei lo mite tungah va gen in. Tua in Lungdambawl taktak hi ding hi. Rev. San Cung Nung\nPrevious: Lungdambawl thu ~ Rev. Lian Za Nang\nNext: Keimah Zomi bawmpuapa (Chin) ~ Hau Za Cin\nChristian leh Homosexuality ~ Siam\nSia in hong siasak hiam? ~ Hau Za Cin\nUber Driver khatin numeikhat nawngkaisak ahih manin aki satgawp laitak Video kizaihkha\nLai tawh Pasian na sepna ~ Jacob Mung\nTBC-Y pan thu zaksakna\nPu Van Thio (Vice President 2) leh mipi kimuh khopna\nChristian Hymn te’ tangthu: Ka Hi Bangin


url: =LESSON 3 | October 9–15 ~ MUC\nLESSON 3 | October 9–15\nAdmin 10:30:00 PM Articles, Sabbath School Lesson\nLESSON 3 October 9–15\nTu kaal sung sim ding: Pian. 12:1–3, Rom. 4:1–5,Pai. 2:24, Thkna. 5:1–21, 26:16–19, 8:5, Matt. 28:10.\nKAMNGAH: “Nang le nang’ khit cianga na suanlekhakte tungah Pasian hihna ding tawntung thuciam nadingin kei le nang’ khit cianga na suanlekhakte’ tungah amau’ khang tawntungin ka thuciamna ka kipsak ding hi” (Piancilna 17:7).\nVantungmi khat in vankimlai-ah a leeng ka mu hi. Tua vantungmi in leitungah a teeng minam khempeuh, pau-nam khempeuh, mi khempeuh tungah tawntung lungdamna thu a tangko hi” (Mang. 14:6). “Tawntung lungdamna thu” cih ciamteh in. Na khempeuhte pianma-in Khrih Jesuh sungah hong kipia kamciam ngaihsun in (Titus 1:2).\nTua hi-in khat veivei ciangin Lai Siangtho in ‘tawntung thuciam’ ci-in a pulaak ciangin (Pian. 17:7, Isa. 24:5, Ezek. 16:60, Heb. 13:20), lungdamna thu laigil in thuciam hi, cih lamdangsak ding hi lo hi. Pasian in Ama hehpihna leh itna in hong honkhia hi-in, hotkhiatna ngah dingin a kilawm ihi kei hi; mihing thalawh theih hi lo hi; tua hi-in Amah i itna-ah “lungsim khempeuh, hatna khempeuh leh nuntakna khempeuh tawh Amah it ding kisam hi” (Mark 12:30); tua itna in Ama thukhamte zuihna tungtawnin a kimu thei hi. Amah i it ciangin Ama thukhamte i zui hi (1 John 5:3).\nTukaal sung thusinna-ah Thuhilhkikna sung thuciamna leh thuciamna a pulaak thute i kikum ding hi.\nThuciam leh Lungdamna Thu\nLai Siangtho buppi in thuciam leh lungdamna thu in tonkhawm ahihna hong hilh hi. Thuciam in Israel minamte pianma-in om khin hi taleh (Gentehna-in Noah tunga thuciam), thuciamna tawh kipawl kamciam in Israelte tungah kipia thuciam hi. Tua thuciam in Pasian in A mite tawh a kizopna tungtawnin kilang a, amasa-in a pate uh leh a pupite uh tungah kilang hi.\nA kipat a kipan thuciamna a guipi in lungdamna thu hi: upna bek tawh hotkhiatna kingah hi, cih hi.\nPian.12:1–3, 15:5–18, leh Romans 4:1–5 sim in. Abram (anung ciangin Abraham) tungah bang thuciam kipia hiam? Bangci bangin tua kamciam tawh kipawl thuciam sungah lungdamna thu kilangh hiam?\nAbraham in Pasian um hi; Pasian in ama tungah a piak kamciamte a um hi, tua h-in amah in Pasian mai-ah dik kisakna a ngah hi. Ahi zongin tua bangin diktanna a ngah theihna in hehpihna kingah khin ahih manin si le sa deihna zui veve thei (a tawmman hehpihna) hi lo hi: Abraham in thuciam panin lampial lo-in thuciam lenkip hi; tua bang thumanna in Pian. 22, Moriah Mualah kilang hi. A tawpna-ah “ama upna in midik a tangsak hi” (Rom. 4:5). Tua hangin kum za lom tampi khit ciangin Paul in Pasian thuciam bangin a nungta mi etteh dingin a pulaakna-ah Abraham etteh dingin hong hilh hi (Rom. 4:5).\nHih thu guipi in Lai Siangtho buppi sungah kimu hi. Paul in hih thu mah Gal. 3:6 ah pulaakna nei kik a, hih munah Pian 15:6 siksanin a gen hi; Abraham upna pen dikna-in kiciaptehsak hi. Abram tungah kamciam masa pen – minam khempeuh in ama sungah thupha ngah ding uh hi, cih kamciam siksankik hi (Gal. 3:9). Hih thuciamna kamciam in mi khempeuh- Jew leh Gentile mite tungah a hong kipia kamciam hi (Gal. 3:7). Tua hi-in thukham sepna tawh hi lo-in upna tawh diktansakna hong kipia hi; thukham bangin a nungta ding hi mah taleh thuciamna hangin diktansakna ngah uh h. Jeremiah in thuciam thak a genna-ah thukham siksanin a gen hi: “Ahih hangin Topa in kong cihin-ah, tua hun hong tun ciangin Israel minamte tawh hih bangin thuciamna ka bawl ding hi: Amaute’ sungah ka thukham ka koih ding a, amaute’ lungtang tungah ka gelh ding hi. Kei pen amaute’ Pasian ka hi ding a, amaute pen keima mite ahi ding uh hi” (Jer. 31:33). Hih kammalte in Siampi Laibu sunga thute pulaakkik hi: “Keimah, note’ lakah omin note’ Pasian ka hi ding a, note, keima mite na hi ding uh hi” (Siam. 26:12).\nKoi bangin thuciam tawh kipawl thukham leh lungdamna thu in Mangmuhna 14 sunga vantungmi thumte thupuak –leitung adingin Pasian vauhilhna a nunung pen tawh limtakin tonkhawm thei hiam?\nThuciam leh Israel Mite\n“ ‘Na thumanna hang uh ahi a, na lungsim manna hang uh tawh ahi zongin amau’ leitang a luah ding na hi kei uh hi. Topa na Pasian un na mai panun amaute a hawlkhiatna pen hih minamte’ gitlohna hang le Topa in na pu na pate uh Abraham, Isaac, le Jakob tungah a thuciamna kammal a kipsak theih nading ahi hi” (Thkna. 9:5, 27). Koi bangin hih sungah thuciamna kamciam kipulaak hiam?\nThkna. 9:5, 27 in thuciam hehpihna pulaak hi; amaute in tatsat lo-in mawhna tawh kidim uh hi taleh Pasian in a mite tungah hehpihna nei hi (tuhunin zong lungdamna thu in nasemlai hi). A pate uh tungah kipia kamciamte hangin khangsawn suanlekhakte tungah Pasian hehpihna a hong tung hi. Moses in a mipihte tungah thuciamna kamciamte a pulaakna-ah, a pu a pate uh tuangh kipia thuciamna kamciamte a genkik hi.\nPai.2:24, 6:8 leh Siam. 26:42 sim in. Thuciamna kamciamte in bangci bangin nasem hi, ci-in hong hilh uh hiam?\nEgypt gam pan Paikhiatna in Pasian hotkhiatna hehpihna limcing hi; hih hotkhiatna in Topa in a pute uh tungah a kamciam sisakin amaute a honkhia hi. Cihnopna-ah amaute pianma pekin hih thuciamna om khin hi; tua kamciam in amaute ai-awhin kibawl hi, cih kilang hi. Tua hi-in amaute in hih kamciam ngah dingin kilawmna nei lo uh hi; amaute tungah hotkhiatna kamciam kipia khin hi; Pasian in nalamdang tuamtuamte leh Paikhiatna tungtawnin A kamciamte a tangtungsak hi.\nHi mah hi, tua kamciamte in amau suahtakna tawh beimang lo hi. Amaute in Egypt panin to lamzuanin hong pai uh hiam? Sinai zuanin hong pai uh hi; hih munah thuciam kipsakna khat nei kik uh hi (Pai.20). Thuciamna-ah a thu bulpi khat in lungdamna thu leh thukham – Thukham Sawmte hi. Amaute in hih thute a zui dingin sapna ngah hi uh a, amaute in hotkhiatna ngah khin mite – lungdamna thu ngah mite hi-in, amaute in Topa tawh a kizopna a kimuhna hi ding hi. Tua hi-in Sinai Mualah a kikipsakkik thuciamna tawh kipawl thukham bangin a nungta dingin amaute in sapna ngah ahihna uh Thuhilhkikna sungah kipulaak kikkik hi.\nTu-in hehpihna tawh hotkhiatsa mite nunna sungah Pasian thukham in bang dinmun nei hiam? Bang hangin thukham in Topa tawh i kizopna-ah thupi hi ding hiam?\nThuciamna (Hebrew kammin berit) in Pasian in A mite tawh a kizopna a pulaak kammalin kizang hi mah taleh, thuciam cih kammal in Thuhilhna Bu sungah tam veipi kigelh ahih manin Thuhilhkikna Bu pen Thuciamna Laibu kici hi.\nThuhilhkikna 5:1–21 sim in. Bangci bangin thuciam (berit) cih kammal in Thuhilhkikna sungah kammal thupi mahmah khat ahihna hong hilh hiam?\nIsrael mite in Egypt gam panin hotkhiatna a ngah khit uh ciangin, amaute in Kamciam Gam sung a lutma-un, Pasian in amaute tawh Sinai Mualah thuciamna khat a bawl hi. Tua ciangin, kum 40 sung sehnel gam sung a zin kawikawi khit uh Kamciam Gam a lutma-un, Sinai thuciam in amaute adingin a thupi mahmah kamciam khat hong suak hi (Pian. 12:7, Pai. 12:25); Moses tungtawnin Topa in amaute tungah Thukham Sawmte a pia leuleu hi; hih Thukham sawmte in amaute tungah kipia thuciamna tungah masuan nei ahihlam a thakin a phawksak kikna hi. Hih mah hi, Topa in amaute tungah thuciamna kamciam a piak bangin a tangtungsak ding hi. Tu-in amaute in kamciam a tangtun nadingin masuan nei uh hi mah hi: “Thupiak Sawmte ahi note’ hih dinga hong thupiak ama thuciamna note’ tungah hong gen a, amah in suangpek nih tungah tuate a gelh hi” (Thkna. 4:13). Topa in Sinai-ah thuciam pia-in, kamciam gam a lutma-un a pu a pate uh tungah kum tul tampi lai-in a kamciam, tu-in Moab gamah thuciam a pia leuleu hi. Hih tawntung thuciam in leitung a pianma-in a om khin thuciam hi.\n“Leitung a kipiansak ma-in Pa leh Tapa in kipumkhat uh a, a zenzenin Satan in mihingte a zawh khak leh, amaute hotkhia dingin thuciam na koihkhol khin uh hi. Khrih in a mangthang mite adingin a nuntakna hong khaam ahih thu hangin amaute in khutte bengin lungdamna tawh a kidim uh hi.” Ellen G. White, The Desire of Ages, p. 834.\nThuhilhkikna 5:3 sim in. Koi bangin na adingin mannei hiam? ____________________________________________________________________________________________________________________________________\nMoses in amaute tungah bang thu gen hiam? Moses in amaute tungah a pu a pate uh thute genkik ngel ding hi. Amaute tungah kipia thuciam in tu-in amaute tung zong a kipia kamciam hi, ci-in hilh hi ding hi. A pu a pate uh bang lo-in tu khangthakte in thuciam panin lampial lo dingin hanthawn hi ding hi. Tua kamciamte ( amau a tangtungsak ding ahihna uh)in amau tungah kipia kamciam hi.\nAma Mi Tuam Vilvelte\nNidang Israelte in sehnel gam sungah bangci bangin khualzin uh hi ding hiam cih leh tu-in i telkhin zo kei hi. Leitung ukna nei kumpite khat khit khat in ukin, amau ukna in beimang a, Israelte bangin pasian tuamtuam a bia minam neute thu koi bangin theithei ding i hiam?\nA vekpi-in i thei khin zo kei zongin, i theih thu khat in hih minamte in pasian tuamtuam a bia minamte hi, amaute nunzia in siatna vive tawh kidim uh hi; a tate uh a hingtangin biakpiakna-in a zang uh hi. Amaute siatnate ngaihsun in; pasian a biakpiak nadingin a tate uh that uh hi, cih thu amaute lungsim in bang thu a ngaihsun uh diam, ngaihsun in.\nNidang Israelte tangthu buppi in namdangte pasian nungzui lo-in amau pasiante a biakpih loh nadingun Pasian in tatsat lo-in vauhilhkhol phapha hi, cih kimu hi. “Na Pasian un note hong piak leitangah na tun uh ciangin, tua minamte’ gamtatna a kihhuaite zuih ding na kisin kei ding uh hi” (Thkna. 18:9).\nTua bangin a hilh kholhkholhna a hang in Pasian in a tuam vilvel ngimna khat nei-in tua dingin a sapkhiat mite ahi uh hi. Pasian tawh thuciamna bawl uh ahih manun amaute in a teltuam mi hi-in, leitung mite mai-ah Amah bek Pasian ahihna, leitung leh vantung a bawl Pasian ahihna a pulaak ding uh hi.\nThuhilhkikna 26:16–19 sim in. Koi bangin Pasian leh Israelte kizopna thuciam tomkimcingin kipulaak hiam? Pasian teltuam mi ahihna uh tawh kituakin a nungta ding ahihna uh in thuciam tungah cihtakna kisam hi lo hiam? I nuntakpih ding bang thumanpha na ngah hiam?\nThuhilhkikna 26:16–19 sungah Moses in a thupatna-ah ‘tuni-in’ cih kammal in Topa thupiakte a phawksakkikna hong suak hi (aneu 17 ah kipulaak kik hi). Amaute in thuciam bangin a nuntak ding uh kigen kikkik hi. Amaute in thuciam minam ahihna a hang in tu mahmahin ki-ap ding uh kisam ahihna, tu mahmahin thuciam tungah citak ding kisam ahihna, siangtho-in, teltuam mite ahihna leh thuciam minam ahihna a phawkkik ding uh hi. Amaute bek mah in, teltuam minam, a nungta Pasian leh a man Pasian a thei mite hi; amaute bek mah in Pasian deih nunzia a thei uh hi. A taktakin amaute in ‘tulai thuman’ a thei hi bek lo-in, Jesuh hong paikik dong tua thuman nuntakpih ding leh, tua Thuman in Jesuh mah ahihna a kilangsak ding uh hi (John 14:6).\nBang hangin nidang Israel mite tungah kipulaak ‘tuni’ cih kammal in Ama tungah ki-ap ding ahihna leh Ama thuciam hong kalh thute in tuni tuhun dongin kipsuaklai hiam?\nLai Siangtho thuthuk a kan mipilte genna-ah Israelte in Pasian tawh a thuciamna leh kumpi khat leh khat thuciam in kibatpih nei hi, ci uh hi. Tua bangin kibatnate lamdangsak ding hi lo hi. Topa in Israel mite tawh thuciam a bawlna-ah amaute theihkhak ngei loh thute siksanin a bawl thuciam hi lo hi.\nAhi zongin tua bang thuciamnate in nih kikal kizopna-ah cimtak huai, ahih keileh thu khun, thupiak tuamtuam, ngei-na bangin ngaihsut ding hi lo hi. Tua thuciam in Pasian in nungta takpi ahihna, Amah in thukham a Piapa pulaak hi taleh, Pasian in a mite tawh a kizopna-ah ama deih kizopna tangzai takin a thuk kizopna khempeuh a huamkhin zo kei hi Tua hi-in Thuhilhkikna sungah limciinnate tungtawnin Pasian leh Israel mite kikal thuciam in a huam khak thute a hong hilh hi.\nThkna. 8:5; 14:1; 32:6, 18–20 sim in. Bang limte kizang hiam? Koi bangin Pasian in a mite tawh bangci bang kizopna deih hi, cih pulaak hiam?\nThkna. 4:20 leh 32:9 sim in. Bang lim kizang hiam? Koi bangin Pasian in a mite tawh bangci bang kizopna deih hi, cih pulaak hiam?\nPasian in a mite tawh a hong kizopna-ah innkuan khat bangin kiptak khotakin kizopna, ki-itna tawh kidim kizopna, itna kipawlna deih hi. Pasian in a mite tawh tua bang kizopna deih tawntung hi. Singlamteh tunga Jesuh zumhuai takin nial khin uh hi mah taleh, Jesuh in sihna pan a thawh khit ciangin Mary tungah “ Galilee ah om ka sanggamte kiangah va pai in; amaute in tua munah kei a hong mu ding uh hi, ci-in sawl hi (Matt. 28:10).Sihna pan a thokik Khrih in a nungzuite pen “Ka sanggamte” ci-in a pulaak in, Ama hehpihna leh itna ngah ding kilawm lopi mah a hong hehpihna leh a hong itna hong lak hi. Ama hehpihna leh itna ngah ding kilawm lopi mah, Pasian leh a mite kizopna-ah hehpihna leh itna kizopna deih hi.\nPasian tawh na kizopna in bangci bang kizopna ahi hiam? Koi bangin Amah na itna thuk zaw, leh a kipzaw ding hiam? Tua kawm mahin thuciam om bangin bangci bangin Ama thukham nuntakpih ding na hiam? Bang hangin Ama thuciamna thukhamte nuntakpihna leh Ama itna in a kilangdo hi lo-in a kibang, a kikim hi thei hiam?\nNgaihsutbeh ding: “Saltang lungsim in mihing tha leh hanciamna tawh thukham kalhna cinsak ding hanciamna leh biakna thukhun bangin nuntak kalsuanna hi. Abraham tawh kipawl thuciam sungah a nungta mi ading bekin lametna om hi; tua in thuciam hehpihna tungtawnin upna tawh Khrih Jesuh sungah nuntakna hi. Abraham tungah kigen lungdamna thu tungtawnin amah in lametna a nei hi; eite in zong lametna i neih theihna tua lungdamna thu eite tungah a hong kihilh hi. Abraham in Jesuh mitsuan hi; Amah in eite upna Bulpi leh eite upna a hong Zawhpihpa ahi hi.” Ellen G. White Comments, The SDA Bible Commentary, vol. 6, p. 1077.\n“Leitung kipiansakma-in Pa leh Tapa in, mihing in Satan khemna sung a puuk khak uhleh, leitung mite ahong honkhia dingin thuciamna-ah kipum khat uh hi. Khrih in a mangthang mite adingin ahong kiciamna hangin amaute in lungdam kipak uh hi. Hih kiciamna Khrih in a tangtun hi. Singlamteh tungah Khrih in “A zo zo hi,” ci-in awng a, a Pa tungah thu a gen hi. Thukimna bangin kisemkhia takpi hi. Tu-in Khrih in Pa aw, “Ki zo zo hi.” Na deihna bangin ka sem khinzo hi. Hotkhiatna nasep ka zo zo hi. Na thutanna bangin lungkim takin na kisem khin ahih manin “Kei tunga na hong piak amaute in ka omna munah Kei tawh hong om ding uh hi” ( John 19:30; 17:24.”—Ellen G. White, The Desire of Ages, p. 834.\n1. Leitung pianma-in Pa leh Tapa in mihing in mawhna sung a puuk khak leh hotkhia dingin thuciam khat kithukim hi, cih thu ngaihsun in. Bang hangin hih thu hangin lametna tawh kidim thu hiam? Pasian in Ama gam sungah hotkhiatna a ngah dingin bangzahin hong deih ahihlam hong hilh hiam?\n2. Seventh-day Adventist pawlpi ihihna tawh bangci bangin nidang Israelte tungah kipia a tangtun loh uh masuan eite in i tangtun ding hiam? Koi bangin amau khialhnate eite in pelh ding i hiam?\n3. Bang hangin lungdamna leh lungdamna thu hong kamciamte in Thuciam Thak adingin thu bulpi hiam? Khristian dangte pulaak bang hi lo-in Thukhun Thak sung bang munte siksanin thukham leh thukham hong kalh thute in Thuciam Thak sungah bei lo ahihna pulaak ding na hiam? Bang hangin Khristian tampi in Thukham Sawmte bei khin hi; kisam nawn lo hi, ci uh hi ding hiam?


url: =Pa Sian Za Lal (Zogam Lal Pu) phawkna/ khakna ~ Zen Lian :: ZOMI DAILY\nposted on 28 February 2020 at 10:16 pm Lomkholna: Dahpihna, News, Zomi\nKaneu lai, Sunday zingsang khat kikhawm ding ka tungbaih pian hi.\nLawibual lam pan Tangval pawl khat in Electric guitar, bawltawm amp & soundbox leh Battery hong khai in Biakinn sung hong lut diam2 uh hi.\nPasian minphatna hong nei uh in, nuam kisa mah2 hi. A sawtlo in, Pawlpi hong zom uh hi. Tua hun aa ki pan a mau Ubau tawh khat leh khat ki it in, tanau bang in kinei in, hunnuam tampi ki zang khawm hi.\nA Pa, Pu Thang Khen, biakna lam theihna madawk in, upna kician leh Dinmun kip a len mi khat na hi hi. Pu Thang Khen sungsuak atate teng in Pasian sung nuamsa in thahat uh hi.\nSia Lal Pu in, khutsiam mah mah khat hi in, Hun khat lai in Tedim myomah veng ah, Agape puankhui sai khat tawh sumzon hong kipan masa hi. Khutsiam mah mah khat a hihna tawh, a innka lui Dolpeek pi guitar in sui in, a khut tawh coil te vial tawm in, electric guitar suah hi. Tua hun lai in a kua mah peuh in bangmah kineilo pha diak hun a hih tawh, Radio pen amp & specker ding in ki zang hi.\nAman bel Amp bawltawm in, Specker a tuam in bawl hi. Ka tumcil electric guitar pen A ma bawltawm Guitar, Amp& specker te na hi gige hi. A Unau teng leh a lawm leh a gual te tawh ko inn ah lakhum in, tua a lakhum te a mau phuah tawm vive na hi hi.\nTua khit laphuak lam hong hanciam in, Ebenezer Series tawh kpan khia hi. Lynn studio ah ki khum in, Symphony Band( pre IC) in zem in,Kei bang a Music khumsungteng a kisam bang bang panpih ding in zanhak in ka om hi. La hoih no no tamsim mah phuak khia hi. Laphuahte hoih kisa in, Zogam sung ah mitheih mahmah khat hong suak hi.\nKi khangual hetlo napi in, ki maingap in khangual khat bang in ka ki phin phin uh hi. A ma lasak lak ah a min thang pen bang a hih leh, ” Min Thang Kei Mawk Ni” hi kha in um ing. A man a mukha theilai hi leh nui ngek ngek in teh) Heh thei ngiatlo in, a tup na khat hoih ihsak pih loh hang a khawl peuhmahlo pawl na hi hi.Zomi sung ah milamdang khat in ka ngaihsutkhat zong na hi hi\nYangon pan Tedim ka ciah ciang in na nuam mah mah aa, ka tum ding Guitar, Effect leh amp hong inn puak in, a tawntung aa ka practice ding hong deihsak mah mah hi. Guitar uk mah mah mite bek in thei kha in cin, Guitar uk pen, sum leh paai in hong gal bawl bang liang in, baih hetlo hi. Sia Lal Pu in zong nakpi mah in phulkha mah mah hi. Topa in om pih in Yangon khua ah teng in, a tapa Man San bang in MBBS hong zo in ka angtang pih mah mah hi.\nTu in a hih leh,Vantunggam Topa angsung ah om in tawlnga ta hi. Tua vantunggam zong a nuntaklai a theihkhit,gam mah hi in Leitung haksat lungkhamna te hong theihkhak pih nawnlo hi.\nA innkuan pih U Lam Cing, Suah pih U & Nau, Tu & Ta te aw, A nuntak sung aa , ki thuah na leh ki-it na te ngaihsun leng, lungzuan huai demdam mah mah hi ta leh Topa hongkep na tawh hizah ciang kithuah kha cih ka tel to to ciang, Topa in hongkembit taktak lam ka phawk aa, a kizom suak Topa hong itna leh hong kepna te in na khitui hong nul siang zo ding lametna ka nei hi. Hih lai tomno tawh Pa. Sian Za Lal ( Zogam Lal Pu ) mangpha khakna in a nei hi ning. Hong it, ZenLian !!!!\nPrevious: C.Virus le S. Korea: Coronavirus hangin a lunghimawh mipite\nNext: ZAM Thupuak :: 01 Mar 20 (UNHCR minthak ngetnavai theihding)


url: =Malaysia, Limbang aom mawtawpei bawlna ah Crocodile khat ki hingmat :: ZOMI DAILY\nposted on 3 September 2017 at 11:31 pm Lomkholna: Malaysia, News, Sawltak, World\nMalaysia, Sarawak State sungah awle “Crocodile” agol mahmahkhat ki hingmat cih theStar pan kiza hi. Tua Crocodile pen Sarawak, Limbang sung aom mawtawpei phopna “Tyre Repair Shop” ah tuni Sunday zingsanglam in kimukhia hi.\nKhuasung mite’n hih Crocodile amuh ciangin amanlang in Fire and Rescue Department te zasakpah uhhi. Tuaciang in Fire and Rescue Department panin Firefighters te’n tua Crocodile pen damdam in gemgem uh a, ahingtang in manthei uh cihi.\nVideo: Giant crocodile caught in Limbang\nLimbang Fire Station panin thunei te genkhiatna ah khuasung mipi te’n Limbang, Westlake aom Tyre Repair Shop ah Crocodile khat vakkawikawi cih hong zasak uh ahih manin, aphual ah Firefighter honkhat ki delhsakpah cihi.\nTua Crocodile pen golmahmah in, agihna pen Tonne khatbang phading in ki ummawh hi. Gik mahmah ahih manin, vandopna Crane khat kizang in Lorry tungah ki tento a, Sarawak Forestry aom Wildlife Authorities te tungah ki ap cih kiza hi.\nTukum February khasung inzong Penang State sung aom Jelutong Market kici vanzuakna geinai khatpan Crocodile khat ki mankhia ngeikhin hi.\nRelated: Malaysia, Penang Market gei khatah Awle khat ki hingmat ~ ZD\nNungkumsung mahinzong Sabah State sung aom Shopping Mall khat ii amailian ah Crocodile khat mankhiamawk uhhi. Khuasung mipi te omna anaih in Crocodile “awle” omkawikawi leh kilawm hi 🙂 Sawltak #zomidaily\nPrevious: Malaysia gamsung ah palik azalianpenpen IGP Khalid nasep khawltading\nNext: Zogam pan UNO Zumpi ah ~ Bob Tuangpi\nMipi mai ah Thugensiamna (Part 6) ~ AS Thangbawk


url: =Kumpi Nihnate 3 | Siantongluan.net\nKumpi Nihnate 3\nKumpi Nihnate 3 |\nJudah kumpi Jehoshafat kum sawmlegiatna kumin Samaria sung Israel tungah Ahab tapa Joram kumpi suak a, amah in kum sawmlenih sung uk hi.\nAma nu leh ama pa zahin a siatloh hangin Topa muhna-ah amah a sia gamta hi. Amah in a pa bawlsa Baal biakna song koihkhia tei a,\nahi zongin amah in Israel a khiasak Nebat tapa Jeroboam khialhna mah pomlai hi; tua panin amah kihemkhialo hi.\nMoab kumpipa Mesha pen tuu khawipa ahi hi. Amah in Israel kumpipa tungah kum simin tuuno tul za khat, leh tuutal tul za khat mul a piak ding ahi hi.\nAhih hangin Ahab a sih khit ciangin Moab kumpipa in Israel kumpipa lehdo hi.\nTua ahih ciangin tua laitakin Samaria panin kumpi Joram kuankhia-in Israel mi khempeuh khawm hi.\nTua ciangin amah pai-in Judah kumpi Jehoshafat kiangah thu zasak a, "Moab kumpipa in kei hong lehdo hi; Moab gam a sim dingin kei tawh nong kuan ding hiam?" a ci hi. Tua ciangin amah in, "Kong kuan ding hi; keimah-a kipan ka mite leh ka sakolte nangma-a ka hi uh hi," a ci hi.\nTua ciangin amah in, "Koi lam tawnin kuan ding ihi hiam?" a ci hi. Joram in dawngin, "Edom gam lam tawnin i kuan ding hi," a ci hi.\nTua ahih ciangin Judah kumpipa leh Edom kumpipa tawh Israel kumpipa a kuan hi. Amaute ni sagih sung a kual pai khit uh ciangin galkapte hita leh amaute a zui ganhingte-a ding hita leh tui omlo hi.\nTua ciangin Israel kumpipa in, "Ala! Moab kumpipa khutsungah a hong piak dingin Topa in ei kumpi thumte hong sam hi," a ci hi.\nTua ciangin Jehoshafat in, "Ama tung tawnin Topa tungah thu i dot theihna dingin hih lai-ah Topa kamsang omlo ahi hiam?" a ci hi. Tua ciangin Israel kumpipa nasemte khat in dawngin, "Elijah a huhpa om a, Shafat tapa Elisha ahi hi," a ci hi.\nTua ciangin Jehoshafat in, "Amah pen Topa kamsang man taktak ahi hi," a ci hi. Tua ahih ciangin Israel kumpipa leh Jehoshafat leh Edom kumpipa ama kiangah paisuk uh hi.\nTua ciangin Elisha in Israel kumpipa kiangah, "Nang tawh bang kisai ka hi hiam? Na nu kamsangte leh na pa kamsangte kiangah pai in," a ci hi. Ahih hangin Israel kumpipa in ama kiangah, "Hilo hi; Moab khutsungah hong piak dingin ko kumpi thumte a hong sampa pen Topa ahi hi," a ci hi.\nTua ciangin Elisha in, "Ama na ka sep Vanglian Topa a nungta ahih mah bangin, Judah kumpipa Jehoshafat thupi ngaihsutna neilo hi leng nang hong enloin, zong kong mu kei ding hi.\nAhi zongin tu-in lasakna a tumsiam khat hong paipih in," a ci hi. Lasakna a tumsiampa in a tum ciangin Topa vangliatna ama tungah hong tung hi.\nTua ciangin amah in, "Topa in hih bangin ci hi: Hih a keu lui taw pen tuilite tawh a kidimin ka bawl ding hi, ci hi.\nBang hang hiam cih leh Topa in hih bangin ci hi: Huih ahi a, guah ahi zongin na mu kei ding a, ahih hangin nangmah in na dawn ding, na gan hon, leh na ganpite in a dawn dingin lui taw pen tui tawh kidim ding hi, ci hi.\nHih pen Topa muhna-ah a thuneu khat ahi hi. Amah in Moab mite zong nangma khutsungah hong pia ding a,\nnangmah in kulhpi a nei khuapi khempeuh, leh khuapi deihhuai khempeuh zo-in, singkung hoih khempeuh phukin, tuinak khempeuh na khakcip ding a, leitang hoih khempeuh suangtum tawh na kidimsak ding hi," a ci hi.\nA zingsang ciangin biakpiak hunin, gamsungteng tui tawh a kidim matengin Edom panin tui hong luang hi.\nAmaute a sim dingin kumpite a kuantohna thu Moab mite khempeuh in a zak uh ciangin, a moipen panin a hampen dongin galhiam a tawi thei khempeuh kisamkhia uh a, gamgi-ah kikhawm uh hi.\nA zing ciang zingsang tungin amaute tho-in, tui tungah ni a taan ciangin, Moab mite in amau galkhatah a om tuite pen sisan bangin a sanin mu uh hi.\nTua ahih ciangin amaute in, "Hua pen sisan ahi hi; kumpite khatlekhat kido-in, khatlekhat kithat hi taktak ding hi. Tua ahih ciangin tu-in, Moab-te aw, vankinusiate va la ni!" a ci uh hi.\nAhih hangin Israel-te giahphualah amaute a tun uh ciangin, amaute mai-ah a taikhiat matengin Israel mite hong kipanin Moab mite a do uh hi. Tua ciangin amaute mainawtin pai-in a paikawmun Moab mite that uh hi.\nTua ciangin amaute in khuapite lawnthal uh a, a suang in a khuhcip dongin leitang tung khempeuhah mi khempeuh in suang lawn uh hi. Amaute in tuinak khempeuh khakcip uh a, singkung hoih khempeuh phuk uh hi. Kirhareseth-ah a suangtumte bek a om dongin suanglotna a tawite in umcihin vatgawp uh hi.\nMoab kumpipa in a lelhlam a kitheih ciangin, Edom kumpipa san tak a phukhia dingin namsau tawi mihing za sagih a la hi. Ahih hangin amaute in phukhia zolo uh hi.\nTua ciangin amah in ama tangin a uk ding a ta upa pen la-in kulh tungah meihal biakna-in a pia hi. Israel mite in tua bangin a gamtatna a muh uh ciangin a lungsim uh sukha mahmah a, amau kiang panin nungkikin a gamah a ciahkik uh hi.\nTedim Lai Siangtho / Laibu: Kumpi Nihnate 3


url: =Lungsim Cidamna (Mental Health) ~ Laitai :: ZOMI DAILY\nLungsim Cidamna (Mental Health) ~ Laitai\nposted on 20 April 2020 at 12:27 pm Lomkholna: Article, Health\nLungsim Cidamna (Mental Health) Paunak 15:30;17:22; Rom 12:9-21 ~ Laitai\nThukong honna – Taksa cidamna tawh kisai mi khem- peuhin awlmawh pi in nei ta uh a, lungsim cidamna ahih leh a tam zawtein awlmawhna kinei nailo hi. ëLungsim cidamí cih pen hilhcian dan tuamtuam om a, WHO in a hilhcianna ah, ìLungsim cidam pen mi nun nuam leh tawldam, eima hihna leh theihna kitelna, nuntakna ah haksatna a tungte san dan leh nawk dan siamna, lawhcing tak leh gahpha suah dinga nasep theihna, mi dangte leh khua leh tui adinga mi zattak hih theihnate hi,î ci hi. Hih hilhcianna tawh kizui in na lungsim a cidam takpi hiam?\nLungsim cidamte nun a kilah khiat dan\nLungsim cidam cih ciang lungsim natna lak pana bitna ciang bek kawk lo a, lungsim tawlna leh haksatna i nunna ah hong tungtelak pana bitna bek zong kawk tuan lo hi. Lungsim cidam a neite in amauah lungsim cidam zia-le-tong kilangsak uh hi, tuate :\n1. A lungkim nuntakna nei uh hi.\n2. Dam nuam sakna leh utna nei uh a, nun nuam uh hi.\n3. Haksatna maingat ngam, a kipuk hang thokikin nuntak ngeina in nungta kik uh hi.\n4. Na thak sin utna nei uh a, hun kikhel lianpi tung hi taleh zong a hun zuiin nuntak dan siam uh hi.\n5. Na khatpeuh mi in a cih mana cipong hi loin, a hang neiin ci zel uh hi.\n6. Na khatpeuh a kibuk kim a cih dan siam uh a, nasep hun leh tawlngak hun, na phamawh sep hun leh kimawl hun, midang khual hun leh amah kikhual hun cih bangin nuntak dan siam uh hi.\n7. Midangte tawh kizopna hoih tak nei uh hi.\n8. Amah ah kideihkhopna leh kimuanngamna nei hi.\n9. A ma diklohna ah a mawh paw ngam hi.\n10. Lungsim leh gamtat dan ki-uk theihna nei uh hi.\nLungsim cidam a manphatnate\nLungsim lam a sin mite in lungsim cidamte a khan uh sau tuam hi in gen uh hi. Kum 7.5 bangin a khan uh sau tuam hi in thei uh hi.\nTaksa damsak a, stroke, lungna leh natna kip tampi lak pan kembip thei a, natna kip neite lak pan zong lungsim cidamte a khan uh sau tuamin a natna un zong subuai lo zaw deuh hi ci uh hi.\nNa tam sem zaw\nLungsim cidamte in lungsim cidam lote sangin nasepna ah tam sem thei zaw, siam sinna khatpeuh ah zong siam thei zaw in, gitlohna sukha lo deuh uh hi kici.\nLungsim cidamna dinga kul leh kisamte\nTaksa cidam nei dingin cih ding leh cih loh ding a om mah bangin lungsim cidam nei dingin cih ding kisam tampi om hi. A kisam pha diak pawlkhatte:\nMaitai takin zingtho ding\nZing sanga i khanlawh pheta i lungsim puak danin sun tawntung i gamtatna hong sai ban ci uh hi. Susan Miller in zing thawh pheta cih ding nam nga, lungsim cidam neihna dinga kisamte gen a, tuate:\n(i) Nui photphot in la,tua ciang Lungdamna ko in.\n(ii) Tuniín na nunna-ah lungdamna a tun lamen in.\n(iii) Ngaihsutna hoih lote na lungsim pan pai in.\n(iv) Na sep ding ngaihsun in. A kisam masa pan sep kipan in la, ni khat sungin tampi sep sawm ken.\nTaksa damna awlmawh in\nLungsim, kha leh taksa a semkhawm hi a, khat a nat leh a dangte in thuak hi. Lungsim cidam nei dingin taksa cidamna awlmawh kisam hi. Nek leh dawn, tep leh muam lak pan kikep a, cidamna check up zel kisam hi. Exercise lam zong nawlkhin ding hi peuhmah lo. Hih pen hehna leh lungsim tawlna paih khiatna hoih tak ahih banah, maitaina a piangsak (serotonin) kici i khuak pan tam pai khia ahih manin, i nuntakna in lungnopna ngah hi. Lup hun bi neih leh hoih taka ihmut zong kisam pha peuhmah. Na i sep ciang a hun khop theilo a sep sangin tawlngak hun i kibawl siam kisam. Mi siamte in taksa leh khuak tawlnga lo a zat sangin tawlnga kawma i sep ciang kihoih sep zaw in tam kisem zaw ci uh hi.\nMidangte ading phattuamna neih nopna lungsim\nAmah bek a kikhual mi in lungsim cidam nei ngei lo hi. Hih mite kei adingin bangci zat ding cih sangin midangte adingin bang manphatna nei ka hiam a cite lungdam zaw. Tua bang mite in lamet nei loin midangte huh uh a, nuamsa in lungkim uh hi. Lamet neia mi i huh ciang thangpaihna tung nuam hi. Midangte huh cih ciang i siamna, i talent, i hun, i kam mal, thungetna, i tuahkhak thu leh la khatpeuh zangin midangte kihuh thei hi.\nLungsim lam a siam Abraham Maslow in, mi khempeuhte kisap, a loa i om theihloh tampi a gente lakah phatna leh midangte phawk hih utna cihte kihel hi. Hih i kisap tuahte kisuk picinsak ding i siam tek hi. Mi ngaihsutna dot, a thugen lim taka ngai, a hun ciam phawksak, cialna awlmawh, phone call leh email dawn kik, phat tuak ahihna munah phat cihte midangte kinbawl hi hang cih a kilahna hi. Tua ciang maw, midangte in hong huhna ah lungdam dan siam zong midangte adingin thupha bawlna hi cih mangngilh kei ni. (Zop lai ding) Laitai – Volume 9\nPrevious: COVID-19 Alert VII: Unemploment Insurance, Federal Pandemic Unemployment Compensation leh Pandemic Unemployment Assistance\nNext: I ngeina hoihte kemcing ni ~ GS Pau\nLeitung Mihing ~ Dal Sian Hung\nVondeih Kep Ding – 117 (Dimno’ Pa)\nTopa ngak in ~ Lalmuana (Mizoram)\nTutna mun 5 (Thukhen zum leh Politics sepna ah)\nA kikhen thei lo nupa ki-itna le khutzungbuh\nA maanpen i minam min ‘Zomi’ ahi hi ~ Dr. Dongno\nKawlgam, Bagan ah zinling in Pagoda honkhat kicim


url: =Cimphawng ki puahkawm, ZomiDaily simkawm in #4 :: ZOMI DAILY\nSakol tal Pheituamtual leisak ngeilo Zomi te\nSakol tawh sum zongzong Tedim leh Champhai khuapi kikal ah Zomi tangval khat om hi. Sakol tampi neih ding hanciam mahmah hi. Nikhat sakol tawh sumzong ding kuan khia hi. Tedim pan Champhai ah vanpuak atha lawh hi. Ciau atun ciang in asakol tal lampi nal in lamkhang ah kiasuk in asi hi.\nZomi Sakol nei pan zong nasa lua in akaapkaap hi. Tua leh alawm pa in Lawm Nasakol sih teh nakahkah hang amawk na pi hi. Adam lai in zong Phei tuam tual zong naleisak ngei lohpi ‘ Tedim khuapi leh Champhai khuapi ah Sungteen neilo pi napaipai sak teve acih san hi.\nGilkial sim in agensa teng gen kikkik\nChamphai pan ciahsuk kik Sakol nungzui tangval khat aom hi. Lentang camp atun ciang in Zuzuak na ah zu lei in Zomi tangval pa apai hi. Zuzuak nu in nakam siam daidai ahih man in tangval pan in aho ho a, ahou sim sim ” laitak in Sakol te gil kial in ahaamzel zul a, Hymmm He! hihiihihi… aci den hi.\nZu zuak Nungak nu in ” Tangval pakiang ah’ Na sakol agil kial in hamham ei” aci hi. Tang val pa in kasakol te in nisim agilkial sim in agensa teng agen kikkik hi lamdang kei” Ei igen nailoh tam mahmah gilkial haam nai kei’ acihi.\nNa khua bang khua? Pututulay\nSingtang sumzong ding Kawl pau theilo khat hong kipan hi. Zogam ah Kawlgal kap te in lamdung teng ah lamkhak in aom uh hi.\nGamgi tun kuan lam kiu khat ah kawlgam kap te tawh akituak hi. Kawlgal kap te in Beywale? cih adot leh Bangpua na hiam? cih adong sa in ” Pututulay” Pututulay’ acih hi. Tua leh Galkap mang pa in Pututulee na thei nop hih hi ci-in Avan teng apua thuah sak hi.\nTua teh Pututulay” aci pa avan agik semsem a, Pututulee” acih thei ta ing’ Van agik semsem in galkap pua thuahthuah sak ci-in akhua pih te tung agen kik hi.\nTualtee vanglai hun\nTang lai in nau luai azang mahmah khat aom hi. Nupa khat in nau anei hi. Nau luai azang mahmah sungah anau koih in tua luai avei hi. Luaizang lua ahih man in luai kiveivei aa, kum tam khit ciang in Nupa te kiang ah Luai atung kik pan hi. Luai atun kik ciang in Nupa te in nau aet leh asam kang sa in tung kik a, Nupa te sang in khangham zaw ta hi.\nTua ciang in Nupa te in Luai acih za ngei uh aa, Luai i mukik ciang in sam kang ham tang ding ahihi ci uh hi.\nMang Pau Sin Na\nTedim khuapi mun khat ah Mang Pau Sin na kici laikigelh khat aom hi. Tua leh Nikhat ni in tualai kigelh amu Zolai Sia pi pa khat in Mang pau sinna (English Speaking/ Mangpau sinna pen) asim khial a, Pu Mang Pau asinna in Operation kibawl ding dan in ngaih sunaa, asum neih tengteng Mang Pau Sin na bawl na ding apia khia kha hi.\nZusa kizuak hi\nZogam in kawmpeek tungah ZUSA kizuak hi cih kigelh hi. Khualzin te in tualai amuh ciang in Zu leh Sa akizuak ding in angaih sun uh hi. Van zuak pa kiang ah Van lei ding in apai leh zusa hanh gawmsa alak hi.\nKhual Zin pa in Zu Leh Sa / Zu Sa kizuak ci hilo na hi uh hiam? Bang hang hih hong pia na hiam? acih Ko Zusa ka cih uh teh hih te ahihi ci-in adawng kik hi.\nLeitung Lum semsem!\nKhua hun kikhen in Leitung khua hunsa semsem pen Zolai thei te’n Leitung lum semsem ci in gelh uh hi. Laisim te in asim ciang in (leitung Lum/ Ih mu semsem) Leitung lum/ Khuahunsa semsem) Leitung Lum? Leitung lum/aginngaih aa semsem, koi zaw in sim ding athei kei hi. Tua ciang in Sia pi pa in Leitung lum/sa/ votlo acih ciang in akhiatna cing athei panpan ahihi.\nPrevious: ZAM Thupuak :: 21 February 2016\nNext: Tuhunlian Kawlgam Kiukna leh Zomi ~ Pu Zokhai\nZAM Thupuak :: 27 March 2016


url: =LESSON 4 JULY 18–24 THUNGET IN A ZAWHNA: MITE ADING THUNGETSAK ~ MUC\nLESSON 4 JULY 18–24 THUNGET IN A ZAWHNA: MITE ADING THUNGETSAK\nLESSON 4 JULY 18–24\nTHUNGET IN A ZAWHNA: MITE ADING THUNGETSAK\nTu Kaal Sung Sim Ding: Mang. 12:7–9, Eph. 1: 15- 21; 6:12, Heb. 9 7:25; Dan. 10:10–14, 1 John 5:14–16.\nKAMNGAH: “Tua ahih manin na ci uh a dam nadingin khatlekhat tungah na mawhna uh kipulakin thu na kingetsak ta un. Mihoihte thungetna in vang nei a, na lianpi semzo hi” (James 5: 16)\nSawltakte hunlai thu-um mite in khatlekhat thu kingetsak uh hi. Pawl pih mite adingin thunget kitangsapna thei uh hi. Tua bangin thu a nget khit uh ciangin amaute kikhopna mun hong kiling hi. Amaute in Kha Siangtho tawh kidim uh a, hang takin Pasian thu gen ding a kipan uh hi” (Sawl. 4: 31) Nungzuite thunget ngaihsun in. Amaute in Kha Siangtho tawh kidim uh hi. Tua khit ciangin hang tak leh kimuanna tawh Pasian kammal genkhia uh hi.\nThungetna, hang takin Pasian Kammal genkhiatna leh Kha Siangtho in kizopna nei hi. Nungzuite in amau ading bekin thungen lo uh hi. A mangthang mite ading deihsakna tawh hotkhiatna thu hilh uh hi. Amaute in leitung mun khempeuhah hotkhiatna thu kizelsak ding ahihlam phawk uh hi. Amaute in Khrih in vangliatna a piak ding a kamciam phawk uh hi.” Ellen G. White, The Acts of the Apostles, p. 37.\nPasian maipha zongin mi ading thu i nget ciangin Pasian in i sungah na hong sem-in Amah tawh hong kinai zaw sak dingin vantung pilna hong guan hi (James 1:5). Topa in eite in i muh khak loh i phawk khak loh lampite zangin lamdang takin ama kiang hong tunpih ding hi (1 John 5:14–17).\nNA KHEMPEUH BUAI-NA\nMang. 12:7–9; Ephesians 6:12 leh 2Kor. 10:4 sim in. Koi bangin mi ading thungetsak a thupi-na hong telsak hiam?\nLai Siangtho in a kimu thei leh a kimu thei lo siatnate pholak hi. Thu hoih leh thu sia, thuman leh zuau thu, Khrih leh Satan in kido tawntung hi. Hih kido-na sungah mihing in eima deih teel theihna Pasian in hong pia hi. Pasian in Ama vangliatna zangin zawhthawh thu-in Ama thu um dingin hong sawl lo hi. Mihingte in i mawhna i muh, i phawk theih nading leh thuman thutak i muh nadingin Pasian in Kha Siangtho hong pai-sak hi (John 16:7, 8). Vantungmite in zong mihing in hotkhiatna lampi a zuih nadingin hong huh uh hi (Heb. 1:14). Mihingte in tua hotkhiatna thu sungah i nuntak nadingin Pasian in vantung thupha-te thupha hong pia hi. Tua hotkhiatna sungah a nungta dingin, Pasian in mihing ngaihsutna, deihteelna zawhthawh thu-in hong heisak lo hi. Zawhthawh thu tawh nasep in Pasian gam tawh kituak lo hi. Zawhthawh thu-in sepna in vantung ki-ukna siksan lianpen itna tawh kituak lo hi. Tua hi-in hih thu-ah thungetna in manpha mahmah hi.\nHotkhiatna thu a thei nai lo mite adingin thu i ngetsak ma-in amaute in hotkhiatna thei dingin Pasian in lampi tuamtuam zangin nasem thei hi taleh, tua bangin eite thungetna tungtawnin Pasian in a lamdangin nasem thei hi. Pasian in tua bangin mite ading thungen ding i khentatna manpha-sa hi. Khrih leh Satan kikaal kilangneihna sungah thungen lo-in i om sangin, Pasian in eite thungetna tungtawnin na lianpipi semkhia hi.\nUpna tawh i thungetna a hong piak ding leh a hong piak loh ding Pasian khut sungah om hi; a hong piak loh thute in ahihleh i ngetloh thu-te hi,” cih thu limtakin ngaihsun in. Ellen G. White, The 13 Great Controversy, p. 525.\nKhrih leh Satan kikaal kilangneihna sungah thungetna in tampi kilamdanna piangsak hi. Khrih a thei nai lo mi khat in Khrih a theih nading thu i nget ciangin Pasian in amaute ading lampi khat honsak hi. Pasian in amaute ading i thunget thupi ngaihsut-in amaute ading muibun takin Pasian in nasem hi. Mite ading thu i ngetsak ciangin Pasian sepzia i telzawh lohlam kiniamkhiat takin phawk kul hi; tua bangin i theihloh manin mite ading thunget thadah ding hi lo hi.\nBang hangin Pasian in thunget i kin loh hun sangin thunget i kin hunah lamdangtakin nasem zaw hi ding hiam? Koi bangin Pasian in thungetna hong dawng cih i telloh hangin, bang hangin Lai Siangtho in mite ading thungen dingin tha hong pia hi ding hiam?\nJESUH: VANGLIAN MAWH HONG THUUMSAK PA\nLuke 3:21; 5:16; 9:18 sim in. Bangci bangin thungetna tawh a kalsuan Jesuh nun zia leh Ama nasep a lawhcinna kizop zia bang hong hilh hiam?\nJesuh nunzia in tatsat lo-in vantung Pa Pasian tawh kizopna nei nunzia hi. Nasep kipan ding a kituiphum-in hotkhiatna nasep a zawh nadingin vantung vangliatna a ngah dingin thungen hi. Jesuh in a Pa deihna leh a masuan sep ding khempeuh a sep zawh nadingin Kha Siangtho in vangliatna khempeuh pia hi. Mi tulnga anvakna, miphak a damsakna hi taleh dawivei mi a damsakna-ah Jesuh in sia leh pha kikaal kilangneihna thu theitel hi; thungetna in hell vangliatna khempeuh a do zo ding galhiam hi. I cihmawhna khempeuh leh i thaneemna khempeuh vanglian Pasian zawhna tawh gawmkhawm a zawhna i ngah theih nadingin Pasian in a tuam vilvel-in a koihkholh lampi in thungetna ahi hi. Thungetna in Pasian tawh eite hong kinai-sakin; Pasian bek mah in thu i ngetsak mite lungsim puahpha thei hi.\nLuke 22:31–34; Hebrews 7:25 sim in. Peter in a sawt lo-in a phutkhak ding zia-etna sung a tuk loh nadingin Jesuh in bang lungmuanna thu pulaak hiam? Zia-etna i tuah ciang i kip nadingin Jesuh in bang hong nusiat hiam?\nHotkhiat nasepna a lawhcing mite in thungetna a nungta mite hi. Jesuh in Peter min pulaak khia-in thungetsak hi. Peter in zia-etna a phutkhak ciangin Jesuh in thu ka hong ngetsak ding hi, ci-in kamciam hi. Peter in Pasian gam thu a tangko-nate ah lawhcing-in pawlpi tungah huzaap lianpi nei ding hi, cih Satan in theitel mahmah hi. Tua hi-in Satan in Peter nasepna khempeuh suksiat ding sawm tawntung hi. Ahi zongin Peter in a phutkhak zia-etna khempeuh a zawh nadingin Jesuh in thungetsak hi; tua bangin Topa thunget bangin Peter in zawhna ngah hi. Honpa in eite adingin thu hong ngetsak cih thu in lungdamhuai mahmah hi lo hiam? Vantung Ama tokhom mai-ah midangte zong va puak-in thungetsak dingin tuni-in Jesuh in mimal khat ciat hong zawn hi.\nKuhkal takin mite ading eite thunget in Pasian tungah kinga-in amah bek mah in i thungetsak mite lungsim khel thei-in puahpha thei hi, cih a pulaak ihi hi.\nTu-in kua adingin thu na ngen hiam? Bangzahin hamsa taleh, bang hangin lungkia lo-in thunget ding thupi hiam?\nMI ADING PAUL THUNGETNATE\nLai Siangtho in mi ading thungetsakna tampi hong hilh hi. Paul in pawlpi thak a phuhna munte-ah pawl lut thak mite adingin thungetsak hi. Paul in thungen lo hileh a piang lo ding thu hi mah taleh, tua thupiangte in thungetna hang a piang ahihlam phawk hi. Paul in a it mite tawh omna kigamla hi mah taleh amaute ading a thungetsakna tungtawnin a lungsim uh kipumkhat hi.\nEphesians 1:15–21 sim in. Paul in Ephesus pawlpite adingin Pasian tungah a nget thu tuamtuamte pulaak in. Paul in amaute adingin a tuam vilvel bang ngetna nei hiam?\nPaul in Ephesus khua thu-um mite adingin a thunget phawkhuai hi. Pasian in amaute pilna pia-in thuman theihtelna nei-a, vantung thuman leh tawntung nunna lametna nei dingun thungetsak hi. Pasian vangliatna in amaute sungah nasem dingin zong thungetsak hi. Pasian in vanglian mahmah-in na khempeuh zawhna nei-in sihna pan Jesuh tho-sak hi. Tua in Topa sungah amaute lamet tawntung nunna bulpi hi. Paul in a thunget a khupna-ah Khrih sungah minthanna leh hauhna khempeuh in amaute luah ding Topa piak ahihna thu amaute theisak hi. Paul in Ephesian Khristiante ading a thungetna amaute in thei-in a thu zuihna uhah lawpna tawh kidim uh hi.\nPhilippians 1:3–11 sim inla Paul thungetna a kammalte leh a thu zuan zia ngaihsun in. Phillipine khua-ah om thu-um mi khat in Paul kiang pan laikhak a ngah dingin kibulh in. Paul in amaute tungah thu ka hong ngetsak hi, ci ziau lo-in, a thungetna kammalte a thei dingin kingaihsun lecin koi bangin na lungsim a hong lawngkha diam? Bang hangin tua bangin hong su-kha hi ding hiam? Paul in bang kamciamte hong pia hiam? Tua kawmkal-ah bang thu hong hilh hiam?\nPaul in Phillipine thu-um mite a laikhakna-ah vantung kamciamte leh hanthotna nei banah, Jesuh theihtelna in a hong piak itna leh thuman thutak in Pasian sungah a picing nuntakna tawh hong nungta-sak hi, ci-in hilh hi.\nA KIMU THEI LO VANGLIATNA NEITE’N NASEM\nSia le pha kikaal kilangneihna sungah mite ading thungetsakna in galhiam khat hi. Daniel 10 in Khrih leh Satan kikal kido-na lianpi thu pulaak hi. Jeremiah in Jew mite in Babylon gamah kum 70 sung a saltan ding uh genkhol hi. Daniel khit ciangin Jew mite in saltanna a bei ding thu, Daniel in theikhol hi. Daniel in Jeremiah genkholh a tangtunna tawm mu kha hi. Ama hun sungin a mipih Jew-te in saltangin om uh hi. Medes leh Persia in Babylon do-in zo gawp uh a, Jew-te in saltanna pan suakta zo nai lo uh hi. Daniel in nipi kaal thum sung antangin a mipihte adingin nakpi-in thungen hi. Nipi kaal thum khit ciangin vantungmi khat in Daniel tungah a hong kilang hi.\nDaniel 10:10–14 sim in. Pasian in Daniel thunget a piak hun in bang hun hi ding hiam? Bangin Daniel thungetna a ngah ding zekai-sak hi ding hiam?\nDaniel 10 sung a thute in lamdang mahmah hi. Tua thute i teltheih nadingin a kipulaak min nei-te i en masa ding hi. Persia gam uk kumpi in kua hi ding hiam? Cyrus hi lo ding hi. Cyrus in Persia empire ukpa hi. Amah in Satan limcing hi. Jesus in hih leitung a uk kumpi ci hi (John 11 12:31; 14:30). Paul in “huihlak a om ukna neite, ci hi (Eph. 2:2). Persia kumpi in Satan limcing ahihleh Michael in kua hi ding hiam? Michael cih min Lai Siangtho sungah mun nga ah om hi (Mang. 12:7; Jude 9; Dan. 10:13, 21; 12:1). Limlak kantel hi lehang Michael in vantungmite a uk, Satan tawh a kido vantungmite a uk Galkapmangpi Jesuh hi. Michael a khiatna in “Pasian tawh Kibang” cihna hi. Khrih in na khempeuh a kipiansakma-in om hi. Amah in tawntung Pa hi; vanglian Pasian Tapa hi. Amah in vantungmite Mangpipa hi; Amah in Satan leh a pawlte susia ding hi.\nSia le pha kikaal kilangneihna mi khempeuh in a muhtel dingin a kilahkhiatna thu Daniel 10 in pulaak hi. Daniel in a thunget laitakin hell tawh kipawl vangliatna khempeuh hencip dingin vanglian Michael, Jesuh in vantung panin hong tuaksuk hi. I mai-ah i muh pah loh hangin mite ading i thungetnate Jesuh in hong dawng hi. Amah in a vanglian Honpa hi. I thungette Ama theihkhak loh om lo hi.\nBangci bangin sia le pha kikaal kido-na na tuak kha hiam? Mimal deihtel theihna leh khentatna in Satan leh Khrih kikaal kido-na bang pulaak hiam?\nLai Siangtho in thunget kiciansak dingin hong hilh hi. Mumal meel nei lo-in thunget ding hi lo hi. Thunget in kitangsapte Pasian tungah pulaak hi. Jesuh in a nungzuite adingin thungen hi. Sawltak Paul in Ephesus, Philippine leh Kolose khua-a pawlpite adingin thungen hi. A naseppih Timothy, Titus leh John Mark adingin thungen hi.\n1Samuel 12:22–24; Job 16:21 sim in. Hih nihte in kibatna bang nei uh hiam? Mi ading thungetna tawh kisai bang thu hong hilh uh hiam?\nSamuel leh Job in mite ading deihsakna tawh thungetsak ding a kisapna thu hong hilh uh hi. Samuel genkhiat thute in khauh mahmah hi. “ Topa tungah note ading thungetlohna ta-wh ka na khial het kei ding hi,” ci-in hangtakin pulaak hi (1 Sam. 12:23). Samuel thungetna bangin Job sungah zong kimu thei hi. “ Mi khat in a lawmpa ading a thuumsak mah bangin” (Job 16:21), Khrih a thei nai lo mite adingin thungetsak ding eite masuan ding ahi hi.\n1John 5:14–16 sim in. Mi ading thu i nget takteh bang piang hiam?\nMi ading thu i nget ciangin Pasian in eite tungtawnin amaute thupha pia hi. Amah in eite tungtawnin vantung tokhom panin nuntakna tui luangkhia-sak hi. Lungsim takpi tawh mi ading thu i nget ciangin Satan leh a pawl khempeuh in ling-in lau uh hi. Ellen G. White in tua bangin a vanglian thungetna hih bangin pulaak hi: “Satan in amah langpan-in thungetnate naang zo lo hi; bang hang hiam cihleh amah in Pasian mai-ah lau-in ling hi.\ntrembles at the sound of earnest intercession. Ellen G. White 20 describes the power of prayer in these significant words: “Satan 21 cannot endure to have his powerful rival appealed to, for he 2 fears and trembles before His strength and majesty. Lungsim takpi tawh thungetna awgingte in Satan leh a pawlte khempeuh linglawng patau-sak hi.”Testimonies 2 for the Church, vol. 1, p. 346. Thungetna in a mangthang mite hotkhiat nasepna-ah vangliatna Bulpi tawh kizopna ahi hi.\nMatthew 18:18, 19 sim in. Koi bangin mi ading thungetsakna tawh kizopna nei hiam? Topa a thei nai lo mite adingin thungetsak dingin hong hanthawn hi lo hiam?\nNgaihsutbeh ding: Ellen G. White, “The Privilege of Prayer,” pp. 93–104, in Steps to Christ; “Work for Church 4 Members,” pp. 19–24, in Testimonies for the Church, vol. 5.\nMi ading thu i ngetsak ciangin Pasian in Ama tungah i kipiakna, i ki-apna thupi hong ngaihsut hi. Nun zia a hong bawl pha dingin vantung vangliatna khempeuh in nasem ahihna hong hilh hi. Tua bangin i thungetnate in vantung kahto-in, vantungmite in Topa thupiak bangin nasem dingin hong tuaksuk uh hi. “Upna leh deihsakna tawh a mangthang mite adingin thungetnate in vantung tokhom tungto-in Khrih sawl bangin nasem dingin hotkhiatna nasem vantungmite in kigingsa-in om tawntung uh hi. Ellen G. White, Selected Messages, book 2, 15 p. 377.\nThungetnate in huihlakah maimang lo hi; Pasian in i thungetnate mangngilh lo hi. I thunget khempeuh in vantungah kikholkhawm-in Topa in hoih a sak bangin na hong sem hi. “Upna tawh thungetnate in mangthang lo hi. Mihing deihna bangin Pasian in i thungetna hong dawng pahpah ding hi, cih pen upkhialhna khat hi. Ellen G. White, Testimonies for the Church, vol. 1, p. 231.\nKhrih a thei nai lo i zi, i pasal, i innkuanpihte, tate, sanggam, beh le phungte a kipan mite ading thungetsak dingin hong kisawl hi. Lungsim takpi tawh thungetna in mangthang lo ding hi. I thungetnate i deih hun hun-in Pasian in hong pia pah pah lo hi. Amaute in tawntung nunna sung a lut thei dingun Pasian in amaute lungsimah nasem tawntung den hi.\n1. Philippians 1:19; Kol. 4:2, 3; 2Thessalonians 3:1, sim in. Athongkiat sungin Paul in Phillipine pawlpite thungetsakna hangin bangci bangin khamuang thei hiam? Kolose pawlpi leh Thessalonia pawlpi in ama aitangin bang ngen dingin sawl hiam? Bangci bangin kha mangthang ngahna leh mi ading thungetsakna in kizopna nei hiam?\n2. Khrih leh Satan kikaal kilangneihna leitung nunna ngaihsun in. Hih thu in thunget a thupitna bang hong hilh hiam? Jesuh in Satan zo khin mah hi. Ahi zongin a tawpkhakna ah zong Khrih in zawhna ngah ding hi. Tua hun mateng bang hangin hotkhiat nasepna-ah thungetna leh Ama tungah citakna in thupi hiam?\n3. Bang thute in midangte ading thungetsakna lawhcin nading hong dal hiam? Bang paulap tuamtuamte hangin midangte ading thu kingetsak lo hiam?


url: =Select Your Language English Sizaang Myanmar\nLasa minthang, hong nusia zo Siyan (Kam Za Tual) 10th years memory Album khat ki vawt tu cii hi. Hi…\nMekha sia ei Zongam bek ah om a heang ingh.…\n1450AD in Suantak suan Neilutte sia Sizaang ngam panh peam…\nခိုင္ကမ္းသည္ ၁၈၆၄ ခုႏွစ္ တြင္ ခ်င္းျပည္နယ္၊ တီးတိန္ျမိဳ႕နယ္၊ ခြာဆေက်းရြာတြင္ ေမြးဖြားသည္။ ၁၉ရာစု ေနာက္ပိုင္း အဂၤလိပ္ကို…\nThuantak le Vomhzang pan Lophei pawl le Limkhai pawl inn…\nLasa minthang, hong nusia zo Siyan (Kam Za Tual) 10th…\n%AM, %25 %423 %2016 %09:%Apr\nZo ann sung pan Maai sia aom ngawl phamaw khat a hihi. Mai sia Lo zongh ah ki ciing aa, in mai, innung, kongdal, huan sung khawng zongh ah ki ciing hi. Mai sia ei Zominam tena thumi sim lei ngawl ih hi hang, Japan te bang na na thupi sim mama aa, anneak pui, athupi ni anneak khopna ci bang hun in maime tawh leangna na do uhhi. Mang te na Mai nam tam mama na nei aa.. Cinderella Pumkin, Carival Pumkin, Baby Boo Pumkin, Kabocha Pumkin, Sugar Pie Pumkin, Italian Tripe Pumkin etc in nam tam mama na om hi.\nPublished in Neak le dawn\n%AM, %25 %339 %2016 %07:%Apr\nVaimim sia khamtung ngam ih ih anpi, neakpi khat hi aa, antang zawk ciang a kinebel hi. Anlakhun pan kipan Taang (Rice) ki ne aa a hi hang vaimim zongh an neak pi dektak ma in ki ne hi. vaimim sia saa tawh a hi zongh, ngataam tawh a hi zongh ki huan aa vaimim em cii in, vai mim sia mei tawh em in ki ne hi. Khalka, Falam sang te in Buti cii in, satui (Khuisa) tawh ahuan khop sia Sabuti cii hi. Ih zo ann sung pan ngual na hong heak sak bel an nam khat sia Sabuti a hihi.\n%AM, %25 %337 %2016 %07:%Apr\nTheimaling nga sia ciin thei nam hi ngawl aa, ngamsung, lum kung khawng ah a po ling anei thingkung nam khat ih thei hi. Zongam khawng bekma ah ki mu in ngualngam te na hong heaksak ngawl hi. A limna sia thumthuk hi\n%AM, %25 %336 %2016 %07:%Apr\nMekha sia ei Zongam bek ah om a heang ingh. Kawlngam, vaingam bazaar sung ih zonsuk zonto hang kimu ngei bo. A limna (taste) sia kha vasip in ngapih taw kang khawm leang lim mama aa ankam limtuam mama hi.\nMekha sia zomite na in nuai, huan sung cii khawng ah ki ciing thathong lel aa, oo kul mama ngawl thingkung no nam khat a hihi.\n%AM, %25 %333 %2016 %07:%Apr\nNgaamsung po neak thei sung pan a lim mama nam khat sia thei hi. A ki ciing hi ngawl aa, a ki ciiing zong om ngawl luilam hi.


url: =Paikhiatna 32 | Siantongluan.net\nPaikhiatna 32 |\nMualtung panin Moses hong tunsuk hakna mite in a theih uh ciangin, Aaron kiangah mite amau mah kikaikhawm tawmin ama kiangah, "Kithawi in; kote mai-ah a pai ding pasian hong bawlsak in. Egypt leitang panin eite hong paikhiatpih to Moses ahih leh bang suak khin cih i thei kei hi," a ci uh hi.\nAaron in amaute kiangah, "Na zite, na tapate, leh na tanute uh bil tungah a om kham bilbahte sutkhia un la, kei kiangah tuate hong paipih un," a ci hi.\nTua ahih ciangin mi khempeuh in amau bil-a om kham bilbahte sutkhia-in Aaron kiangah tuate a paipih uh hi.\nAmah in amaute tung panin kham saangin, sumtui sunna sungah sungin, a kisung bawngno khat bawlsak a, tua ciangin mite in, "Israel mite aw, hih pen Egypt leitang panin note hong paikhiatpih to na pasian uh!" a ci uh hi.\nAaron in hih thu a muh ciangin, amah in tua mai-ah biakna tau khat lam a, "Zing ciang pen Topa}-a ding pawi bawl ni hi ding hi," ci-in zaksakna a bawl hi.\nAmaute zingsangin tho baih uh a, meihal biakna pia-in thunuama biakna zong a paipih uh hi. Pawi an ne-in mite tu uh a, zu khamin numei pasal kisawk ngeingai uh hi.\nTopa in Moses kiangah, "Paisuk in; bang hang hiam cih leh Egypt leitang panin nangmah in na paikhiatpih toh mite amau kisiasak uh hi.\nKa thupiakna lampi panin amaute kiheikhia pak uh hi. Amau-a dingin amaute in a kisung bawngno khat bawlin, tua bia-in a tungah biakna pia uh a, Israel mite aw, hih pen Egypt leitang panin note hong paikhiatpih to na pasian uh ahi hi! ci uh hi," a ci hi.\nTopa in Moses kiangah, "Hih mite ka mu zo hi. En in, a lungkhauh mite ahi uh hi.\nTua ahih ciangin tu-in amaute tungah ka sinso-in amaute ka beisak theihna dingin kei guak hong omsak in. Ahi zongin nang ahih leh minam lian khatin kong bawl ding hi," a ci hi.\nAhih hangin Moses in Topa ama Pasian tungah thum a, "Topa aw, na vangliatna leh na thahatna tawh Egypt leitang panin na paikhiatpih ahi nangma mite tungah bang hangin sinso ding na hi hiam?\nBang hangin Egypt mite in, Mualtungah amaute a that ding leh leitung panin amaute a beisak dingin siatna ngaihsutna tawh amah in amaute paikhiatpih hi, ci ding uh ahi hiam? A kihtakhuai na hehna daisak in la, na lungsim khelin na mite tungah hih siatna tungsak kei in.\nAmaute tungah nangmahmah kiciamin, Na suanlekhakte uh vantung aksi bangin tamsakin, keimah in ka ciamsa hih leitang khempeuh na suanlekhakte uh tungah ka pia ding a, amaute in luah tawntung ding uh hi, na cihna na nasemte Abraham, Isaac, leh Israel phawk in," a ci hi.\nTua ciangin Topa in a lungsim khel a, ama mite tungah a tunsak ding siatna tungsak nawnlo hi.\nTua ciangin Moses kihei-in, a khutsunga om thuciamna suangpeek nih, a pang langnih tuakah a kigelh suangpeekte tawh mualtung panin a paisuk hi.\nA peekte pen Pasian bawl hi a, a kigelh thute pen suangpeek tungah Pasian gelh ahi hi.\nJoshua in amaute kiko gamlumna a zak ciangin Moses kiangah, "Giahphualah kido-a gamlumna om hi," a ci hi.\nAhih hangin Moses in, "Tu-a gamlumna pen zawhna kikona aw ahi a, lelhna kikona aw ahi zongin, tua bang pawl hilo hi. Ahih hangin tu-a ka zak pen lasakna awging ahi hi," a ci hi.\nGiahphual nai-ah amah tungin bawngno leh lamna a muh phetin, Moses heh mahmah a, amah in ama khutsung panin suangpeekte lawn a, mual bulah tuate a sukham hi.\nAmah in amaute bawlsa bawngno la-in mei tawh hal a, gawivui-in tui tungah theh a, Israel mite a tui dawnsak hi.\nMoses in Aaron kiangah, "Amaute tungah khialhna lianpi khat na tunpihna dingin hih mite in nang tungah bang hong gen uh ahi hiam?" a ci hi.\nAaron in, "Ka topa aw, heh lua kei in. Mite lungsim na theihsa ahih mah bangin amaute in siatna ngaihsun uh hi.\nBang hang hiam cih leh amaute in keima kiangah, Kote mai-ah a pai ding pasian hong bawlsak in. Egypt leitang panin eite hong paikhiatpih to Moses ahih leh, bang suak khin cih i thei kei hi, ci uh hi.\nKeimah in amaute kiangah, Kham a nei peuhpeuh in sutkhia un, ka ci hi. Tua ahih ciangin amaute in kei tungah hong pia uh a, keimah in mei sungah tuate ka lawn a, hih bawngno hong suak hi," a ci hi.\nMite a tatkhialhna Moses in a muh ciangin (bang hang hiam cih leh Aaron in amau maizumna dingin amau galte lakah amaute takhial sak hi),\ngiahphual kongpi sungah Moses ding a, "Topa lamah kua teng om na hi uh hiam? Kei kiangah hong pai un," a ci hi. Levi mite khempeuh ama kiangah hong kikaikhawm uh hi.\nAmah in amaute kiangah, "Israel-te Topa Pasian in hih bangin ci hi: A milip in a namsau a pangah tawi-in kongpi khat pan kongpi khat, giahphual khempeuhah pai kawikawi-in, a milip in a sanggampa, a milip in a kikholhpihpa, a milip in a vengpa that hen, ci hi," ci-in a gen hi.\nMoses thugen bangin Levi mite gamta uh a, tua ni-in mihing tul thum bang si hi.\nMoses in, "Note tungah thupha hong tun theihna dingin ama tapa leh a sanggamte ciat supna thuakin Topa na sepna dingah tuni-in note na kikipsak tawm uh hi," a ci hi.\nA zingsang ciangin Moses in mite kiangah, "Note in khialhna lianpi khat na bawl khin uh hi. Tu-in Topa kiangah kei ka pai ding a, note khialhna thu-ah kilemna ka va bawl thei khading hi," a ci hi.\nTua ahih ciangin Topa kiangah Moses paikikin, "Ala, hih mite in khialhna lianpi khat bawl khin uh a, amaute in amau-a dingin kham pasian khat bawl khin uh hi.\nAhih hangin nangmah in tu-in amau khialhna maisak in. Na maisak kei ding leh, hong thum ing, nangma gelhsa laibu panin keimah hong phiatmai in," a ci hi.\nAhih hangin Topa in Moses kiangah, "Kei tungah hong khial peuhmah, ka laibu panin ka phiat ding hi.\nAhih hangin tu-in pai in; nang tunga kong gensa munah mite paipih in. En in, na mai-ah ka vantung mi pai ding hi. Ahi zongin ka thukkik ni ciangin amau khialhna amau tungah ka thuk ding hi," a ci hi.\nAmaute in Aaron bawlsa bawngno bia uh ahih manin Topa in mite tungah gimna a tungsak hi.\nTedim Lai Siangtho / Laibu: Paikhiatna 32


url: =Korin Masa 4 | Siantongluan.net\nKorin Masa 4\nKorin Masa 4 |\nKote pen Khrih nasem, leh Pasian thusim a zeekte-in nong ngaihsut ding uh ahi hi.\nNasem i cih mite pen a topa uh tungah citakin a thuman ding uh kisam hi.\nNote na hi uh a, leitung mite in ahi zongin kei tungah mawhna hong zongin thu nong khen uh hangin bangmah phamawh ka sa kei hi. Keimahmah zong kimawhsakin thu ka kikhen kei hi.\nKa kisuanna ding thu bangmah ka thei het kei hi. Ahi zongin tua pen ka dik hi, cihna hi pah lo hi. Keima thu a hong khen dingpa pen Topa ahi hi.\nTua ahih manin a hun a tunma-in kuamah mawhsakin thu khen kei un. Topa hong pai ciangin a tawpna thukhenna hong om ding a, amah in thusimte hong pholakin, mihingte in a lungsim sung uhah a ipcip uh thute hong telkheh ding hi. Tua ciangin mi khempeuh in amau ngahdingin a kilawm phatna, Pasian kiang panin a ngah ciat ding uh hi.\nSanggamte aw, note-a ding ka ngaihsutna-in hih thu khempeuh Apollos leh keima pumpi tungah ka zat uh thu ahi hi. "A khengvalin gamta kei un," cihna thu na theihna dingun kote gel, etteh dingin ka hong zang hi. Note in mi khatpeuh kisaktheihpihin mi khatpeuh na simmawhbawl kei ding uh hi.\nNote in bang kisaktheihpih na hi uh hiam? Tu-a na neih khempeuh uh Pasian hong piak hilo ahi hiam? Tua ahih leh hong kipiasa bek ahih manin a bang kisaktheihpih na hi uh hiam?\nNa deih khempeuh uh neikhin na kisa uh a, haukhin na kisa uh hi. Kote omloh kalin kumpi a suak khinin na kingaihsun uh hi. Note tawh kumpi hikhawm ding ihih manin kumpi taktak a suak takpi na hi le uh cin ka ut mahmah hi.\nKo sawltakte pen vantung mi leh leitung mi khempeuh in a et dingin mipi mai-ah thahna a thuakdingin thukhenna a kipia mi bangin Pasian in a zaneu penin hong koih tawntung tawh kibang ka sa hi.\nKhrih hangin mite mai-ah kote mihai ka suak uh a, ahi zongin note pen Khrih sungah mipil na kisa uh hi. Kote ka thaneem uh a, ahi zongin note a hat na kisa uh hi. Kote hong kisimmawhbawl a, ahi zongin note hong kizahtakbawl na kisa uh hi.\nTuni ciangdong gilkial dangtakin puansilh ding nangawn neiloin ka om uh hi. Inn leh lo zong neiloin hong kinotsuk hong kinotto kawikawi hi.\nKote nektawm ding ka thatang mahmah uh tawh nakpi takin ka sem uh hi. Hong kisamsiat ciangin thupha ka lehpiak uh a, hong kibawlsiat ciangin ka gumthuak uh hi.\nZahpihna kam tawh hong kihopih ciangin kamkhum tawh ka dawng uh hi. Mite muhna-ah tuni ciangdong ninbulom leh leivuithem bang bek ka hi uh hi.\nHih bangin lai ka hong gelh ciangin na maizumna ding uh ka deihna hilo a, ta itte thuhilh bangin a hong thuhilh ka hi hi.\nKhrih thu hong hilh ding mi a tul a za-in na nei uh ahi zongin pa-a na neihding uh kei bek a om ka hihna thu na phawk un. Bang hang hiam cih leh note kiangah lungdamna thu ka hong hilhna hangin Jesuh Khrih sungah nomau pa ka suak hi.\nTua ahih manin keima gamtatzia na hong zuihna dingun ka hong thum hi.\nTua thu hangin note kiangah, ka it mahmah, Topa thu sungah a citak mahmah, ka tapa Timoti ka hong paisak hi. Amah in, Jesuh Khrih thu sungah ka nuntakna ziate leh pawlpi a tuamtuamte kiangah ka thuhilhte khempeuh, note tungah hong hilh ding hi.\nNote kiangah kei hong hawhlo ding, ci-in ngaihsunkha uh ahih manin mi pawlkhat a kiphasak uh hi.\nAhi zongin Topa in hong thukimpih nak leh kei ka hong hawhbaih ding a, tua a kiphatsak pau mawkmawkte in bang ciang taktak a hihzo ngap uh hiam, cih thu keima pumpi tawh ka mu ding hi.\nBang hang hiam cih leh Pasian Ukna thu i cih pen kampi bek tawh genna hilo a, Pasian vang tawh nungta-in gamtatna ahi hi.\nTua ahih manin note taii-in gim a hong pia dingin ka hong pai ding leh itna leh lungnemna lungsim tawh ka hong pai ding koi deihzaw na hi uh hiam?\nTedim Lai Siangtho / Laibu: Korin Masa 4


url: =Panmun deih man hiam ~ Lian Tuang :: ZOMI DAILY\nposted on 18 January 2019 at 6:52 pm Lomkholna: Article, Liantuang\n1) Ka Tan 10 kum sangkhak phet in biakinn ah (CMBC/ Cope Memorial Baptist church. Tedim ) ka hi thei bangin ka kipia hi. Pawlpi vai ahih nakleh lawptakin ma ka pang hi.\nPawlpi vai, khangno kipawlna vai, numei kipawlna vai, Sunday school vai cih bang khen se loin ka hi thei bangin ka kihel kawikawi hi. A diakin khangno kipawlna ah hun tam ka zang simsim hi. Ka kihel tunglamin kei le kei kipumpiak ngawp in a lut tantan pian ka hih hangin a sawtsawt ciangin biakinn nuam sa in ka maingal mahmah ta hi.\n2) Tua hun lai in Tedim ah Sound system tam lua nailo hi ding hi ven, khawmpi omna, pawi lian bawlna le kumpi uliante ong pai sim in CMBC te sound system teng kizang hamtang hi. Kei pen a sawtsawt ciangin tua sound system teng a len le a kem dan zong ka suak pianpian hi. khat veivei ni li ni nga bang inn ciah loin ka manlah thei hi.\n3) Kum bei kuan ciangin a ngeina om sa mah bangin kum kik ading panmun kitelna om ding hi ta hi. Nominate committee ahi pawlpi siate le upate in lawm Tuang aw, khangno makai dingin nang ong tel ung, tua pen khangno kumcin panmun kitel ciangin ong nial dah in la ong sang pah lel in. Khangno sung a thakhauhna dingin na hih theih bangin ong hanciam dih in, ci in ong gen khol mawk uh hi.\nSiate le upate in ong pakta ai ve maw ci in ka nuam mahmah a, ahi zongin panmun ong piak sawm uh pen kei le kei kilawm ka kisa mahmah kei hi. Panmun ka neih loh hangin ka kihel zah khiamlo ding ahih manin midang khat tel zaw leng hoih zaw lo ding hiam ka cih hangin phamawh kei nangmah ong hi phot in ci in kei ding mah in ong kipsak uh hi.\n4) Kumbei ciangin khangno kumcin kibawlin tua lai ah kum khat sung nasepna teng genna, kum thak sung nasep ding gelna cih bangin hun pai toto a atawpna ah panmun kitelna hun ong kipanta hi Nominate committee in amau sehsa teng ong gual suk diudeu uh hi.\nCommittee in a seh hangin khangnote deih le kipsak pen a kimang ding bek ahi hi. Khangnote tawh kimaingap in nuam kisa mahmah banah pawlpi mite in zong ong theikim in kei mah tektek in zong innkuan khat u le naupih vive in ka ngaihsut ahi hi. Ahi zongin khangno makai panmun kitelna ong om ciangin ka lamet mahmah loh thu khat ong piang vat mawk hi.\n5) Maikai ding pen Lian tuang sangin midang khat ( amin gen dah ni ) hi zaw leh hoih in teh ci in thusunna khat ong lai lut vat in tua pen a thukimpih khat in ong zom to pah ahih manin kikup phat ding dinmun ong hi kik hi. Amau mit–hek kipia ziauziau in ong hih to zitzit uh hi. Kei bel naupang vai ci ding hiam ka hehlah suak ka mai lah zum mahmah hi. Kei ong ngailo kei ong deihlo a om hi zen veh ee ci in ka khasia simsim hi. Athu kinialnial in a tawpna ah makai ding pen kei ong kitel loin a khat pen kitel hi.\nKei zong ka ut ahih loh hangin ong kitelloh ciangin ka mai lah zum, ka khasiat lah suak le biakna sung nangawnah hih bang thu khelnono om thei hi zen maw ci in ka lungleng ngeungau hi. Hun man phet in ka ciah vingveng ziau hi. Nitak lam gualnop hun om lai in zan a ki hak ding ahi hi.\n6) Inn ka tun ciangin anbuk ah meibung awi in ka nu na tu hi. Ama kiangah ka thu teng ka gen kik hi. Khasia lua mahmah ing. U banga ka ngaihsut sia banga ka ngaihsutte in panmun ka ngah ding ong deihsak lo bek hi loin amau mahmah in ong hepkhiat zawsop pen lamdang sa lua ing. Na zong sa lua mahmah ing. Pawlpi vai ah hih bang peuh a om thei hi zen maw, nidang ciang koi mah ah kihel nawn kei ning ci in khitui mualtung kawm naklah kawm liangin ka gen taptap hi.\nKa thugen khempeuh hoih takin ka nu in ong ngaih sak hithiat hi. Ka thu gen teng ka zawh khit ciangin lungsim lel in bangmah pau zolo gamtang zo nawn loin ka tha bei dikdek hi. Tawlkhat sung ka dai dide uh hi. Khuasunga pawi la kisate le lampi tunga lampaite kiciamnuihna peuh ka ngaingai uh hi.\n7) Tawlkhat khit ciangin meibung a tok kawmin ka nu in“ Abei sa a pawlpi vai biakna vaite ah na kihelna na kipiakkhiatnate pen panmun deih man ahih leh bel tu ni a thupiang khempeuh pen hehhuai khasiathuai kha thei mah ding hi. Ahi zongin Pasian ading a kipiakhia na hih lehlah hehna ding khasiatna ding bang mah om sa kei veng e” ong ci hiathiat laizang hi.\nTua kammal teng ka zak ciangin ka bil ong puak leklak hi. Panmun deihna midangte pahtakna deihna tawh nasem ka hihloh lam ka kitel san hi. Tua ciangin ka lungsim ong navak heuhau hi. Dangtak mahmah laitak a tuidawn kha bangin ka tha ong dim hanhan in ka tawl dam hanhan hi.\nMaizumna khasiatna thangpaihna tawh nuaktai ( kuaman ong thei kha lo )in pawlpi sungah kihel nawn kei ning cih ka ngaihsutna teng ong kilumlet vingveng hi. Ka lungsim suakta in ka pumpi ong zang hanhan a, ka tha lawp kik pah ahih manin khangno kumcin bawlna munah ka let tai kik vingveng hi.\nLungsim cidam takin ka kihel kik pah a panmun vai thukhawng kiheina le a vaihawmte deihna zong ka hemkan ciangin kei ngaihsut bangin kei ong deihloh man na hi loin a thu kician le thu hoih khat mah na hi veve ahih manin ka suakta semsem hi.\nTua a kipanin thu le la khat peuhpeuh ah kuama theihpih lohin ei le ei khasia in kigim mahmah thei a, tua pen thudang hi loin ei le ei i kitelsiangloh man peuh na hi zaw thei cih ka phawk kha hi. Lian Tuang\nPrevious: Kum 6 aphapan atapa uh an ngawlh in a sisakliang US nupakop te thongkiata\nNext: Ni le Guah hangin Sakhi Tuihuup hongpiang ~ Dong Mung


url: =Feedback Nam 4 ~ Pu Zokhai :: ZOMI DAILY\nposted on 20 March 2019 at 5:16 pm Lomkholna: News, Zokhai, Zomi\nConstructive Feedback – hih feedback omzia-pen leitung buppi-a alawhcing organisation, company, government te’ lawhcinna bulpi hi-a, kisapna, thaneemna, lawhsapna aziak cihte mipi-in hong pulaak ciang-a thupilaák-in tua-tawh kizuui-a kiphuahphatna namte ahihi.\nPositive Feedback – hihpen ahoihteng la-in phatna leh thapiakna namte hi-a, down-syndrome spectrum disorder avei mite, autism disorder avei mite leh anxiety – mental health disorder avei mite tha kipiakzia hi-in acidam naupangte’ tung nangawn-ah zatding hoihkhin lohi.\nNegative Feedback – hihpen ahoih akibawlte etsak lo-in asepkhialh sunsunte bekbek kawk-a pulaakna namte hi-a, mimal lawhcing ataangpite-in thupilaák theihi. Mi citakte-in naupang phat-a phatna namte’ sang-in negative feedback tung-ah abil-uh dawhzaw uhhi.\nDestructive Feedback – hihpen sepkhialh sunsunte athu ala alianzaw, asiazaw-in tawilawn/puahtawi-in zuakthaangna namte hi-a, muhdahna leh zuauthu kopkhawm-a mi gensiatna ahihi. Hihbang feedback-pen mibanglote bekmah-in zangh ahihman-in siatna piangsak-a, agenpa mahmah-zong misia ahihna aki taangko ahihi.\nConstructive feedback amanpha-pen hi-a, English-tawh.,\n“Well done. You can do better in this and that …..” cih namte ahihi. Hih sung-ah nangmahmah-in anuai-a thuguipi 2 te na-neih kuúl-hi:\nKipawlna or mimal kalsuanna-ah akisam mahmah akiseemlo thulehla theihtheih kuúl-a pulaák theihzong kisamhi.\nTuabang hongki pulaákte thupilaák siam-a akisam bang-a puahphat theihding kisamhi.\nDestructive Feedback leh Criticism leuleu-pen langbawlna-tawh identifying issue akici akisam thulehla kankhiatna hilo, upmawh thu-tawh mimal or kipawlna pheengko, zahkona tepawl: zuauphuak-a mimal ngawhna tampen deuhhi.\nHihteng tuni simding leh lungngaihding💝 Pu Zokhai\nPrevious: ZAM palai te UNHCR Meeting kah\nNext: ZAM Thupuak :: 24 Mar 2019 (Malaysia UN vai thuthang tuamtuam)


url: =Thu Hilhkikna 22 | Siantongluan.net\nThu Hilhkikna 22\nThu Hilhkikna 22 |\n"Na mipihte bawngtal ahi a, a tuu ahi zongin a gammang na muh uh leh huhloin na om kei ding uh hi. A neipa kiangah na ciahpih kik ding uh hi.\nAmah na veng nai uh hilo a, a nei na theih kei uh leh, na inn uhah a gan ciahpihin a neipa in hong zon mateng na kem ding uh a, hong zon ciangin na piakik ding uh hi.\nTua bangin a la, a puan, a mangsa na muh, na mipihte na a mang khat peuhpeuh na hih ding uh a, huhloin na om kei ding uh hi.\n"Na mipihte la ahi a, a bawngtal ahi zongin lam gei-ah a kia na muh uh leh, tuate huhloin na om kei ding uh a, tuate phottohsak kikna tawh na huh ding uh hi.\n"Numei in pasal puan khat peuhpeuh silhlo ding a, pasal in zong numei puan silhlo ding hi. Bang hang hiam cih leh hih bangin a gamta peuhmah Topa na Pasian uh tungah a kihhuai ahi hi.\n"Vasabu khat, sing tung ahi a, leilakah ahi zongin, a no ahi a, a tui ahi zongin omin, a pi in a no a ompih ahi a, a op ahi zongin na muh khak zenzen uh leh, a pi pen a no tawh na la khawm kei ding uh hi.\nA pi na khah ding uh a, a no na la thei ding uh hi. Hih bang gamtatna pen na nopsakna ding uh, sauveipi na nuntak theihna ding uh ahi hi.\n"Na inn tung panun mi khat kia-in mi sihna hanga mawhna na innsung uhah na tunsak khaklohna dingun inn thak na lam uh ciangin na innkhumzang uhah tangban na khung ding uh hi.\n"Na leenggui lo uhah khaici nam nih na vawh kei ding uh hi. Vawh le-uh cin na vawh uh an leh na leenggui lo uhah a piang khempeuh a nin suak ding hi.\n"Bawngtal khat leh la khat tawh lo na khokhawm kei ding uh hi.\n"Samul leh khau a kigankhawm puan na silh kei ding uh hi.\n"Na puanza uh kiu lite tungah puanmongteep na bawl ding uh hi.\n"Mi khat in zi la-in, amah a luppih khit ciangin amah mudahin,\na zumhuai gamtatna tawh tuanu mawhsakin, Keimah in hih numei ka la a, amah tawh ka lupkhop ciangin ama sungah nungakna lim ka mu kei hi, cihna tawh tuanu tungah minsia a tut leh,\ntua numei nu leh a pa in a tanu uh nungakna lim a kilatna puan lakhia-in upate kiang kongpi-ah paipih ding uh hi.\nNumei pa in upate kiangah, Hih mipa tungah a zi dingin ka tanu ka pia a, amah in deih nawnlo a,\n"Na tanu sungah nungakna lim ka mu kei hi," cihna tawh a zumhuai-in amah mawhsak hi. Ahi zongin hihte pen ka tanu nungakna a kilatna limte ahi hi, ci-in a puan lak ding hi. Amaute in khua upate mai-ah a puan phah ding uh hi.\nTua ciangin tua khua upate in tua mipa la-in sat ding uh hi.\nAmaute in ngun shekel za khat liausak ding uh a, a numei pa tungah tuate pia ding uh hi. Bang hang hiam cih leh amah in Israel nungak tungah minsia tun hi. Tua ciangin a numei pen ama zi mah hi ding a, a nuntak laiteng tuanu ma theilo ding hi.\n"Ahih hangin a mawhsakna thumanin, numei sungah nungakna lim a kimuh kei takpi leh,\namaute in a pa inn kongah a numei paipih ding uh a, ama khuapi pasalte in suang tawh amah denglum ding uh hi. Bang hang hiam cih leh amah in a pa inn sungah paktat gamtatna tawh Israel sungah haina tun hi. Tua bangin note lak panin siatna na siangsak ding uh hi.\n"Mi khat, midang khat zi tawh a lumkhawm a kimuh leh, numei tawh a lumpa leh a numei, a nih tuakun kithat ding hi. Tua bangin Israel sung panin siatna na siangsak ding uh hi.\n"A kidongsa nungak khat om a, mi khat in khuapi sungah tuanu tuakin amah tawh a lupkhop leh,\ntua khuapi kongpi-ah amaute gel na paipih ding uh a, a numei khuapi sungah a om hinapi-in mi huhna ngen dingin a kiko lohna hang leh, tua pasal in a vengpa zi a va suksakna hangin, suang tawh a nihun na denglum ding uh hi. Tua bangin note lak panin siatna na siangsak ding uh hi.\n"Ahih hangin mi khat in a kidongsa nungak khat gamlakah tuakin, mipa in tuanu buanin a luppih leh, tua numei tawh a lum mipa bek kithat ding hi.\nA numei tungah bangmah na hih kei ding uh hi. Numei tungah sihna ding mawhna omlo hi. Bang hang hiam cih leh hih thu pen mi khat in a vengpa do-in a thah tawh kibang hi.\nHih mipa in gamlakah numei hih ahih manin, a kidongsa numei in huhna ngen dingin a kiko hangin amah a hon ding kuamah omlo hi.\n"Mi khat in a kidong nailo nungak khat tuakin, tua numei buanin luppih a, amaute gel a kimuh leh,\nnumei tawh a lumpa in nungak pa tungah ngun shekel sawmnga pia ding a, tua numei ama zi hi ding hi. Bang hang hiam cih leh amah in a numei va su khin hi. A nuntak laiteng tua numei ma theilo ding hi.\n"Mi khat in a pa zidangte tenpihlo ding a, a pa-a ahi numei tawh mawhlo ding hi.\nTedim Lai Siangtho / Laibu: Thu Hilhkikna 22


url: =Cingno kiang a laikhak (2) ~ Tg. Kham Khual :: ZOMI DAILY\nposted on 8 July 2018 at 12:34 am Lomkholna: Khamkhual, News\nLia Cingno aw, Tuni Gamkha ni khat, kum tulnih leh sawm le giat, nitak nai sagih in ka puanhoih pente silh in limlang maiah ka dingding pong hi, koi pen a hoih tam ci in nang tawh a kimu takpi ding bang ka kisa hi, lamdangsa mai ing, a bang ci kai’ tam aw-telsiam keng. Ka khedap deih pen ka it mahmah ka uino in na keisia lailai (dihdih tei aw maw), koi pen bulh zaw ding ka hi tam ci in zong hun peuh ka beisak hi (pasal khat buang ding in zong sawt kithawi tak ei na ci maw?), hun tomno khit teh ka laikung leh gelhlo lai tawh ‘Niangtui leh moh sum buuk’ a kici munah na thelnah ding gelhin na pai ing ( hong muh hi lecin hoih hong sa lua niteh, eh, ka zuau, hoih na hong sa tam hi zaw ei).\nNa siang a thelnah tawh ka hong leel tongdam na hong thuh-kik na ngak man nawnlo in, Topa Thupha tawh kawlgam- ah i Zomi pihte kiangah Sianmang tong luan ding in vailo na kuan ning. Tua ahih manin aki zom in nasim ding in hih lai ka hong at leuleu hi, ‘Ka Galdot Zolia’ aw…\nNa hong laikhak kik pen ka siang hong tung nailo hi, a nungciang in ka sim theih dingin, ka Tuunu kiang na tung ding hi, tua vai ah na lungkhamloh ding zong ka hong kun nuam hi.\nKa Tuunu in na mu in, na sim kha ding hi, ahizongin tua bel phammoh kei lua mate, Zolia Cingno leh Tg. Thangno buang, nu leh pate hong theipih loh, theihsak ngamloh ding in thusia leh thusim leel lo photphot ding hi ung, na ci ing, na hong thukim zo tam maw?\nKawlgam paiding ka hihlam ka theih phetphet in ka lungsim ah thu tampi hong ki lo hi. Zogam a Sangmang masa pen Carson Topa leh Tonute, Zolai hong bawlsak Cope Topa leh Tonute ka lungsim mitkha-ah hong ki lang uh hi. Amaute in Zolia khat le Tangpa , Zolai toh gamla pek pan laikhak in tong kisang thei, cih bang za kha le uh bang a ngaihsun uh tam maw, Topa Lungdam ung a ci kha ngel uh tam maw…, Sianmang tongdam ki luan lai dep uh e, kici le e, ‘Halleluijah’ a ci uh tam maw.\nCarson tonu kham ha(golden tooth) Zomite in muh nop salua in a lawn sak lai,Carson tonu in ‘tuani in Zomite ading in ka ha pen Museum suak hi ‘acih lai bang ka phok liang hi. Tedim khua a i Pi le Pute in Cope Topa a zahkona un “Mang hai” a cih uh ciangin Sangmangpa zong “ ka sangkah lai in a hai pawl ka hi ngei kei hi” a cih ziau zel lai in i Pi le Pute in “Sangkah” cih bang a khiatna takpi a thei uh tam? Tuin Zomite sangkah lo la ki tawm mahmah ta mate, Topa hoih lua sa mai ing.\nZomite pen gal le sa a uk mi, mihing lutang a bengte-gallu mante, phu ki la in sisan a kingen tangtang te, Topa hang in hih ciangtan i tun theih i manghilh khak ding ka laulua hi. Ko kiang ah ka theih ngei innkuan khat om e, tuate pen hun khat lai in hong hau mahmah in zong ni khan viu veumai uh hi, a neih alam uh ki behlap in khang hanhan uh hi.\nAhizong amaute in hong cih thei pian uh teh,ki deih khop in, thupha a pia Pasian manghilh in zu le sa, numei le paai zekna ah hong thu maan nawnlo uh a, tate zong pen donloh kep loh in om in, innkuan tamkham hong suak ziau uh e, tuun le zua kha pham lo buang von sanggah tang ci in ‘ngaih ang lai mah’ a la ki sa bang ka phok vat hi. Tu in amaute i khut mahmah tawh a lamsa innte pen midang in tangta mawk. A piangsa thute pan in i sin theih leh ei tuah kul lo in i pilding hi- i sin thei kei le ki mangthang peelmawh ding hi, Cingno aw.\nSumbuk nei nu in Coffee hong bawl hi, tua coffee pen kam khat ka dawn khit ciang in coffee ahih lam mangnghilh ka hih manin ka lungsim ah, Zolia Cingno in niang hong awm hi leh khum mah ding hi ven maw… cikha liang ing, a khum takpi mah tam maw, ahih kei leh niang zong a tanglote pawl in ka pang khatam, cih lung ngai dide in hun tomno khat ka om hi.\nSia. Hau Za Cin in “ Niangtui tangban pawl ka hi tam, ahih kei leh ‘tuni bawngnawi zong na nei kei ve ung e’ cih pawl ka om zaw tam” a cih bang pian khat na ngaihsun dide ing…Kawlgam a bangtan vei om ding, Visa lo tawh pai ding hilailai kai teh, thong peuh ka va kia khatam ci in zong lungngai ka hih manin, ka hong gen nop hong ki behlap hi. Sau na salua tam ahih kei leh kei gelh peuhpeuh ahih man in sim nuamna sa tam cih khong zong lungsim a om veh e…heee\nCingno aw, Laisiangtho mah nasim tangtang in maw, a ki gelh pua lam ah na pial kei in maw (korin masa 4:6). Khemna tam a, kineih khem zong tam hi. Jesu zong mite in a tuamtuam nei ta uh hi. Che Guvera (singnuaimi minthang) tawh a kisun thau a tawi Jesu peuh, a muk ah zatep a ki tep viuveu Jesu cih bang, a sam tom leh a sam sau, a tha hoih leh a tha neu Jesu cih bang zong omsak in nei uh ahih man in Laisiangtho mah na sim in ‘Laisiangtho Pasian thu Bu ka neih manpha pen’ i Jesu mah na zui in maw. Kisikna (kihei, kikhel na) omlo in mawhmai sakna-forgiveness without repentence cih khong a gen om mawk hi Laisiangtho mah na en in maw ( Luka 24: 47 – “mawhmai sak na ding in kisik na Jesu min in minam khempeuh kiangah ki gen ding hi”).\nKideihkhop in mi neu et in kam a pau, mi thusimlohna leh ciamnuih thanghuaite ngai in- pawlpi mite lungdam in nui zuaizuai ta mawk hi, Peter masa 5:5 : “Pasian in a kiphasak mite nial a, a kiniamkhiat mite a hehpih hi”; Efesa 5:4 : ”A kilawm lo a kampauna, leh ciamnuih hoih lo cihte zong na zang kei un la, Pasian tungah lungdam kohna kam na pau zaw un”. I neih manpha pen Laisiangtho Pasian thu bu mah na len kip in maw, Cingno…\nTopa in dam na hong pia hen la, amah it in, ngaih cih tak ngai in nisim Amah tawh na kikholh ding hong deihsak lua ing, Topa tawh nisim kikhawl in kalsuan khangnote enhuai nasa kei maw? Ut huai na sa kei maw? Amaute in mihingte haksat tuahte mah atuak hi napi haksatna omlo hilo a, haksatna ki zo thei ci in I tualsuak late sa in nuihmai thei uh hi ven.\nNa thelnah ka siang hong tun ding hun, Zomi lasiam Zam Dal tawh “ kangmei bangsa ka sinlai zaw, thelnah daitui in vawt sak e, sawlbang vulsa ka duangnem zaw thelnah heisa tawh paal khawm e…” ci in ka awih ding hun haibang ngak in Galkhua na daak ing e….. Na thelnah vai hong tun mateng, sunni a tum theilo ding bang e.., Oh, Cingno….. Lennupa ah ka hong na ngaktam? Thaangmual dung ah ‘ honuam zaideih khau bang i sut zaw tam.’\nMore: Cingno kiang a laikhak (1) ~ Tg. Kham Khual\nZo Taang khat in ka pian buang, Zo la khat hong paih ve ning e, hih kong la paih ding na telsiam kei leh na Zuapa na dong in maw “Meel ka muh loh tongdam naubang naubang sang ing e, lungzuan maimiit sing mawh, taikhua val ing e. Zan khawsawt a maimit si’n mawhna dinng in, ngaih aw na gimsi hong nam, se ei mah e”.\nPrevious: Maitai nading akisam kalpi sagih te\nNext: Malaysia MEX Highway tungah mawtaw 5 ki phukhagawp, mi 1 si, 3 liam\nTualniam lungsim: Tedim tuinak ah ek kitha\nKorea lasiam minthang K-pop Star khat amahleh amah ki sihbawl\nUpdate: Japan gamsung ah khua lumlua mahmah ahih manin kalkhat sungin mi 65 si